text:
Ziribamuzaale
NGA Omuganda bw'agamba nti omukwano guva mu ngabo, n'ogwa Zirabamuzaale ne maneja bwe gwali oluvannyuma lw'okusika omugwa okwaliwo olw'omuwala Namutebi.
Enkolagana bwe yaddawo buli omu omulimu gwamunyumira nga ne bwe wabaawo ebizibu babigonjoola mu ngeri ya bwasseruganda.
Omuwala ndibassa, Namutebi naye emirimu gye gyatandika okumwanguyira nga takyalina amulondoola kuba Ziraba ne maneja baamuvaako. Munnasingo bw'alaba ng'obulamu butandise okumugondera n'ategeeza mwannyina Nakijoba nga bw'ayagala okufuna omubeezi awone okuwuluguma ng'omuwuulu gwe baterekedde lumonde.
"Baaba ebizibu mpise mu bingi naye kati kye kiseera nfune ajja okummalako ennaku. Kati ggwe nga bw'oli wano mu kibuga nnoonyeza omuntu omutuufu", Ziraba alagidde mwannyina. Nakijoba yasooka kubuuza, " Ate bye mpulira nti eyo ku mulimu eriyo muganziwo biri bitya?"
Ziraba, " Oyo wolokoso gwe bagamba ali mu bantu ennaku zino, ekituufu oli omuwala gwe tukola naye nalinamu ekirowoozo ekimwagala naye kasita namanya nti ne mukama wange maneja amwegwanyiza nze ne nta era kati okuggyako okukola ffenna simulinaamu kirowoozo kyonna".
Nakijoba, "Eyo ewammwe e Luweero tosobola kufunayo muntu yenna? Aba wano ewaffe balimu obulabbayi n'obukuuzi mpozzi nga tuzzeeyo ewaffe e Ssingo ne tufunayo atannafuuka munnakibuga".
Ziraba, " Ekyo ku bwakyo kirungi naye obudde obugenda e Ssingo nnaabuggya wa?".
Nakijoba, " E, sooka oleke waliwo omuwala gwe mmanyi eyali abuuza omusajja owookufumbirwa kyokka nga ky'akusingako buyigirize kuba ggwe mwana wa ssebo tewakaza bwino awo nno we wali obuzibu".
Namutebi bw'amanya nti Ziraba takyamulabawo n'atandika okwekola ebiyinza okutengula musajjawo, gamba olumu yamukyaliranga ng'ayambadde mini eri maamayake kuno kwe yagatta okumusabanga engoye ze azimwoleze.
Bino byonna Ziraba tebyamutengula ng'ali ku kimu kufuna muntu ataliiko kuvuganya. Ng'abakozi aba wamu, Ziraba teyafanga nnyo ku bikolwa bya Namutebi kumbe ye omuwala okweyisa bw'atyo yali ategeeza kirala. Maneja bino yabiyisangako maaso anti ng'atya ebiyinza okuddirira kabe kasinge okugobwa ku mulimu.
Lumu Nakijoba yakyalira mwannyina n'asanga Namutebi ng'ali ku ngoye za mwannyina ayoza. Bano bombi olw'okuba buli omu yali tamanyi munne tebaabuuzaganya mu mwoyo gwa ssanyu. Namutebi yalowooza nti mukazi munne yali amutuula mu kifuba. Buli omu aba akyatunuulira munne ekya muli ng'essalambwa ery'ensenke, Ziraba n'ayingirawo. " Baaba nga nsaanyuse okukulaba, wano otegeddewo otya?". Namutebi bw'akenga nti gw'atunuulidde ekiziimuziimu mulamu we ne yeemulula n'abulawo.
‘Ate oyo wamuggya wa atasobola na kulamusa bagenyi bazze waka?" Nakijoba abuuza ebikwata ku Namutebi.
Ko Ziraba , "Oyo gwe bagamba nti muntu wange naye nga mukozi munnange atera okuggyako wano n'annyambako ku mirimu era awo we bikoma".
Bw'amala okwogera ebyo n'ayita Namutebi, " Owange jjangu olabe ono ye baaba wange gye ntera okugenda e Ziroobwe azze okundabako.
Kati kola bw'oti, genda ku dduuka oguleyo eby'okuliira ku caayi".
Namutebi gwe baatuma yafuuka musu gw'e Kanyanya... mugenzi tazze! Biki ebyaddirira?
Birinde wiiki ejja.


c: text/html

text:
Engeri Y'okuyiga N'obukodyo Bwakwo:
Okuyiga n'obwegendereza
Okulowooza n'obwegendereza yengeri y'okusalawo
nobwegendereza ate nobumalirivu ku kintu kyetugenda okola.
Amakubo mukulowooza n'okuyiga
n'obwegendereza
Webuuze ebibuuzo bino wammanga:
- Omulamwa guluwa?"
- Omuwandiisi akomekerezza atya ku mulamwa?"
- Omuwandiisi awadde nsonga ki alyoke asalewo ku kyawandiika?"
- Wegendereze kuba oyinza okusalawo obubi okugeza nga oyita
mu kutya, okwesasira, okweyambisa obubi ebyo kwosinziira okusalawo.
- Omuwandiisi yeyambisizza ebyo ebituufu mukusalawo kwe.
- Ekituufu kyangu okuzuulwa
- Ebirowoozo sibyangu kutugerekeka butuufu bwabyo naye
nga biyinza okuba ebituufu oba ebikyamu.
- Omuwandiisi akozesezza lulimi ki. Okugeza alaze nnyo nti
kyayogerako kiva mutima era akisimbyeko nnyo amanyo oba nedda?
- Abasoma n'obwegendereza betaaga okusussa olulimi luno
amaso basobore okumanya oba ensonga ntuufu.
Bino byebimu kwotegerera abo
abalowooza n'obwegendereza.
- Bamanyi bulungi obwomuntu bwabwe, tebatera kwerimba.
- Sibangu bakozebwa bantu balala balina bigendererwa ebikyamu.
- Kizibu okubabuzabuza.
- Babuuza ebibuuzo.
- Okusalawo kwabwe bakwesigamya ku kituufu kyebamanyi.
- Batera okufanaganya byebayiga bwebatyo nebazuula biki ebibigatta
awamu.
- Mumagezi basobola okwetengerera.
Ekiddirira

robotstxt: allowed

filter: keep


text:
Wakiso
Ennyumba ya Senyonjo (ku ddyo) gye yaakazimbira emyaka omunaana.
Bya KIZITO MUSOKE
ABANTU bangi abatalina ssente ze bayingiza buli lunaku nga bafuna za sizoni, batera okubuuza akeezimbira engeri gye bayinza okuzimbamu ku ssente zino ezijja sizoni.
Issa Senyonjo , omutuuze w’e Kaliiti e Wakiso nga mukubi wa bbulooka n’okulima ennyaanya alaze engeri gy’asobodde okuzimbamu enju, mu ssente z’aggya mu bbulooka z’akuba ku musana n’ennyaanya z’alima ku nkuba.
‘Nava ewaffe mu kyalo e Mpigi ku bikondo mu 2002, ne nzija e Wakiso ne ntandika okupakasa nga nkola emirimu egy’enjawulo, ne ngula poloti, e Kaliiti ku mayiro 15 okuva mu kibuga.
P o - loti nagigula mu 2002, emitwalo 30 nga ya bugazi bwa fuuti 100 ku 50, kyokka kyatwala omwaka mulamba nga sinnaba kugizimbamu nga ssente zikyambuze.
Nasalawo okwekozesa ne ntandika okukuba bbulooka. Ekyanjagaza amatofaali lwa nsonga nti tebagagula bbanja, ate tegafa. Kuno nagattako okulima ennyaanya , kuba waaliwo eyali anzigiridde nti zifuna kiralu.
Okuzimba nasooka kugula matofaali n’omusenyu era buli kasente ke nafunanga nga ngulayo kimu ku kimu. Okugula amatoffaali n’omusenyu kyantwalira emyezi etaano okuweza eby’okuzimbisa ebyali byetaagisa.
Oluvannyuma nagula obusawo bwa seminti mwenda, ne ntandika okusima omusingi, era olwamaliriza okuzimba omusingi, enju n’eyimirira okumala emyezi ebiri nga ssente zimpeddeko. Naddayo ne nkuba amatoffaali n’okulima ennyaanya ne nsobola okugulayo semintiomulala obusawo 15.
Nafuna omuzimbi ne tukkaanya nti nja kumuwanga 7,000/= buli lunaku, ate amuweereza nga mmuwa 2500/=, amazzi nasalawo okugeekimira ate mukazi wange nga bw’atufumbira ebyokulya.
Okuddamu okuzimba nasinziirira ddala, era olwatandika okuzimba enju teyayimirira okutuuka bwe yatuuka ku madirisa ne yeesibamu nga ssente zimpeddeko. Nagiyimirizaamu emyezi etaano, bwe natunda bbulooka ne nziramu okuzimba okutuuka ku woolopuleeti.
Kyantwa l i r a omwaka omulala mulamba nga sinnaba kukomerera kuba baali bantegeezezza nti bwe nnaakomerera enju n’eteggwa, bbuliti zijja kukyama. Nagula amabaati mpola nga ngakungaanyiza ewa mukwano gwange, oluvannyuma ne ngula bbuliti ne nkomerera omulundi


text:
Akeezimbira
Nnamwandu wa Sseruyinda azze mu kyalo oluvannyuma lwa bba okuttibwa.
Bya Moses Lemisa
NAMWANDU w’omusuubuizi eyattiddwa mu Katale k’e Nakasero oluvudde e magombe n’asenguka mu muzigo gw’abadde apangisa ne bba n’adda mu kyalo n’abaana be.
Robinah Nandowooza 36 abadde abeera Bulamu e Kasangati ne bba John Sseruyinda abadde atunda emiyembe e Nakasero eyattiddwa gye buvuddeko.
Nandowooza amaze ne Sseruyinda emyaka 17 era yamusanga musuubuzi kyokka olunaku Sseruyinda lw’attibwa ensi lwe yamuddugalira.
“Amazima Katonda yankubye omuggo kuba ku lunaku Sseruyinda lw’attibwa yava awaka ssaawa 11 ez’oku makya kyokka teyatulekera ssente za mmere, yalina okudda ku ssaawa 3 ez’okumakya wabula nagenda kulaba obudde bugenze ne mmukubira essimu ku ssaawa 4 ez’oku makya ne mmugamba nti abaana enjala ebaluma , yanziramu nti mbeere mugumu ali mu kkubo akomawo.
Bwe zaawera ssaawa 6 ez’emisana naddamu ne nkuba essimu kyokka muntu mulala ye yagikwata n’ang’amba nti Sseruyinda bamukubye ali ku Kitanda e Nsambya nagenda okutuukayo saasobola kwogera naye kigambo kisembayo kuba yali amaze okufa”, bwatyo Nandowooza bw’alojja ennaku ye.
Yayongeddeko nti mu kiseera kino tasobola kusasula nju ya 50,000/ kuba talina mulimu n’abaana balina okusoma kwe kusalawo okugenda e Masaka ku kyalo Kyeyagalire ewa nnyina abeere eyo n’abaana be kuba Kampala aganye.


text:
Kawoomera
OMUSUBUUZI w’omu Kampala Olivia Muwambu asuubula ebyamasimu e Dubai ne China wuuno ayingidde ne mu kuyimba. Essira asinze kulissa ku nnyimba ezibuulirira abafumbo okuwangula ebizibu by’amaka. Moses Jjagwe gwe yayogedde naye:
Vidiyo y’ennyimba zino wagiwadde linnya ki?
Mpologoma ya Yuda.
Lwaki Mpologoma ya Yuda?
Kubanga Yesu Bayibuli emuyita Mpologoma ya Yuda era y’atukuuma mubintu byonna kabubeere obufumbo ky’ova olaba nga buli muntu ayagala omuntu atya Katonda gw’aba afumbirwa oba awasa.
Ky’ova olaba oluyimba luno lubuulirira abakyala abali mu maka okunyweza amaka gaabwe nga beekutte ku Mpologoma ya Yuda.
Ekimu ku bitundu mu vidiyo y’oluyimba luno.
Ogatta otya obusuubuzi n’okuyimba?
Bizinensi y’okuyimba ngikola ku Ssande lwe sikola busuubuzi ne bwe mbeera ku mulimu nga tewali bakasitoma nga mpandiika ennyimba zange.
Waakawandiika ennyimba mmeka?
Ziri 60 naye nnaakafulumyako alubaamu bbiri.
Vidiyo eno ekumazeeko ssente mmeka?
Akakadde kamu
Oluyimba luno waluyimbidde bantu ki?
Terusosola muntu yenna kubanga bonna bawasa ate bafumbirwa, era bonna Katonda bamutegeera.
Abamu ku bantu abaabadde ku mukolo gw’okugitongoza.
Okuyimba wakutandika ddi?
Natandika 2003 naye olw’ensimbi okuba entono ne nsooka mbivaako.
Kiki ekyakubagudde okuddamu okuyimba?
Mbadde n’ebbanja mu mutima nti nnina okuyimba.


text:
Kampala
Pasita Sserwadda ng’anyumiza abagoberezi obulamu bwe.
Bya Tonny Nsoona
Omusumba w’abalokole owa Victory mu Ndeeba, Joseph Sserwadda awuniikirizza ab’e Jinja bw’abategeezezza nga bw’atasobola kusekerera balwala nvunza kubanga naye zaamuluma.
Bino yabyogedde mu bujulizi bwe mu lukung’aana lw’enjiri olwatuumiddwa ‘Operation Phillip’, olumaze wiiki bbiri nga lubumbujjira mu kisaawe kya Mainstreet e Jinja.
Dr. Sserwadda yategeezezza nga ye bw’atasobola kuvuma yadde okuyeeyereza Abasoga nti baalwala envunza, kubanga kumpi buli omu yazirwala mu buto, nga ye engatto baazimugulira atuuse mu siniya esooka.
Enjiri ya Dr. Sserwadda abantu yabakutte omubabiro, bwe yagasseeko nti yasula akukunadde nga lumonde mu kikata, lwe baamutwala mu kibuga okumugulira engatto ew’Omuyindi, wabula katono akaabireyo ekigere ekimu bwe kyapimibwa nga kya sayizi 5 ate ekirala nga kya sayizi 6.
Agamba nti kino kyava ku kubeera nti yali muzannyi wa mupiira nga buli lwe baabanga bagenda okuzannya ng’ebigere ebya ddyo babinyogootola n’okubisika.
Yategeezezza nti omupiira katono gumulemese okwambala engatto anti kyali kimwetaagisa okugula emigogo 2, afunemu gumu, nga kitaawe tasobola kukikkiriza.
Wabula eyamununula ye Muyindi eyali omukujjukujju, eyasalawo engatto bagule zimupimiddwaako mu 1967, ng’ayingira siniya esooka e Kalungu. Kyokka kati agamba nti ebigere byatereera.
“Ennaku zino buli lwe nsanga engatto ennungi ngigula kubanga nava wala nnyo. Ekirala ewaffe, ennyama twagiryangamu emirundi 2 mu mwaka, ng’eriibwa ku Ssekukkulu ne Paasika, oluusi n’Olusooka omwaka,” Dr. Sserwadda bw’anyumya.
Yayongeddeko nti: ‘’Nneewuunya abantu b’ennaku zino, abagamba nti ennyama erwaza, abamu bagiridde mu bukulu nga beesobola olwo egenda kubalwaza etya?” bwe yabuuzizza. Dr. Sserwadda agamba nti ennaku zino okwesasuza ebiseera ebyayita, buli lw’asanga ennyama ennungi agula kisambi oba lubiriizi kubanga by’ayiseemu bingi ddala, takyetaaga kwerumya.
Yakubirizza Abakristaayo okunyweerera mu Bulokole nga bwe bayamba n’abantu abali mu bwetaavu wadde olumu babeera tebalina kimala nti kubanga lumu Mukama Katonda agenda kubaanukula balye ku bibala byabwe.
Yawadde ekyokulabirako eky’Abazungu abaali bakyalidde Bp. Makumbi, gwe baasanga taliiyo kyokka ne bagenda mu lukung’aana lw’enjiri, agamba nti wadde teyalina nsimbi yakozesa bye yalina ebitono n’ababeezaawo ennaku essatu ne baddayo ewaabwe. “Mu kugenda ku kisaawe ky’ennyonyi, omu ku Bazungu bano, yanziza ku bbali, n’ampa bbaasa nga bw’ang’amba nti ensimbi ze baalisaasaanyizza mu wooteeri okumala ennaku 3, basazeewo okuzimpa kubanga nze nabalabirira.
Ensimbi zino zaali doola 2,000 era naziwa munywanyi wange n’agenda nazo ebweru n’anguliramu mmotoka ey’ebbeeyi mu kiseera ekyo. Kyokka okuzituusa awaka e Bugolobi gye twabeeranga lwali lutalo anti ku mulembe gwa Idi Amin, nga kimenya mateeka okubeera ne doola,” Sserwadda bwe yategeezezza abaabadde mu lukung’aana.


text:
Kampala
Cheryl
MWANAMUWALA Cheryl Cole, 27, eyali mukyala wa Ashley Cole (Chelsea) avudde ku kyeyo mu Amerika n’addayo ku butaka e Bungereza kyokka ng’ekimu ku kimututte mbwa ze, ezimusula ku mwoyo!
Cheryl, eyamala mu bufumbo ne Cole emyaka ena nga tebazadde mwana, muyimbi era abadde mu Carlifonia n’ebibuga ebirala nga New York, gy’akolera ebiro bino.
Yasesezza abaamawulire bwe yabategeezezza ku kisaawe ky’ennyonyi e Los Angeles nti asubwa okulaba famire ye n’embwa ze era azitwalira bya Ssekukkulu e Bungereza!


text:
Bya Augustine Tamale
OKULULUNKANA kujjudde abakungu n'abazanyi b'ensambaggere. Buli omu assaawo ekibiina ate akikozesa okusukka we kirina okukoma.
Abazannyi bazannya mu mpaka z'abayiga ne pulofeesono nga bwe baagala. Ekibiina ky'ensambaggere (Uganda Kick-Boxing Federation) kya bazannyi 'bayiga' ate okisanga kyenyigira mu nnwaana ng'eza Golola ali mu bapulofeesono.
Golola yennyini talina layisinsi ya pulofeesono era ne kontulakiti akola za majenjeeke ky'ava akaayanira ssente n'abategesi.
Abaggya abawagizi ekifu ku maaso ku lulwana lwa Golola, baabayisa ku litalaba (tebaasasulwa wadde ennusu)!
Kati waliwo abaatudde ne balonda olukiiko lwa pulofeesono olwo ne gujabagira. Anti kati okutegeka ennwaana za bapulofeesono kufuuse kwa kirwanire.
Minisitule, NCS, UOC, abazannyi wamu n'abaddukanya ensambaggere beetaaga okutuula mu bwangu kuba obukuluppya n'emivuyo bigenda kubuutikira omuzannyo guno mu Uganda.
atamale@newvision.co.ug 0772419501


text:
Kampala
OMUSAJJA yankwana n’andaga omukwano wabula kati tandiiko. Mu kusooka nnali simwagala naye nagenda okulaba nga ntandise okumwagala. Tumaze emyaka ebiri nga twagalana naye gye buvuddeko nawulidde nti alina omuwala omulala gw’ayagala. Ennaku zino ndabira ddala nga tandiiko era ewange ayitayo ng’ayagala ssente era oluzimuwa nga twegatta olugenda siddamu kumulabako okumala wiiki nga nnamba. Ssenga nkole ntya kuba nze mpulira nga mu kiseera kino mmwagala nnyo?
Wandibadde wakiraba dda nti omulenzi ono yakukyawa. Okusinziira ku by’onnyonnyodde ndabira ddala nga kati akwetaagako ssente nga n’ebyokwegatta nkakasa nti atuusa luwalo olw’okuba olina ky’omuwadde.
Ekirala alina omuwala omulala. Ekintu kino ndaba nga kigenda kukuleetera obuzibu si na kindi n’obulwadde kuba tomanyi bantu bano gye batambulira.
Sigaanyi omusajja omwagala naye olina okulowooza ennyo ku bulamu bwo.


text:
Kampala
Muky. Jeniffer Musisi (owookubiri ku ddyo) gye buvuddeko bwe yali alambuza Pulezidenti Museveni ekib
Bya Martin Ndijjo
NGA abatundira ku nguudo n’abaazimba mu bifo ebikyamu Jeniffer Musisi, bakyamwasimula bugolo kati ate abakanye n’ekikwekweto mw’ayoolera abamansa kasasiro mu kibuga.
Ayise mu tteeka eriyitibwa ‘Kampala City Council Solid Waste Management Ordinance (2000)’ eryayisibwa mu 2000. Okumala ebbanga eryo lyonna libadde teliteekebwanga mu nkola.
Okusinziira ku tteeka lino, omuntu bwakwatibwa ng’amansa kasasiro avunaanibwa mu mbuga z’amateeka era singa gumusinga aweebwa ekimu ku bibonerezo omuli okusasula engassi ya ssente emitwalo 4 oba okukola bulungibwansi okumala essaawa mukaaga oba okumusindika mu kkomera okumala emyezi mukaaga.
Okusinziira ku mbalirira ya KCCA ey’omwaka 2011/12 ssente obuwumbi 1.8 ze zaayisibwa okukola ku mulimu gwa kasasiro.
Peter Kauju kati omwogezi wa KCCA yategeezezza nti oluvannyuma lw’okukyusa mu bukulembeze bw’ekibuga ne bakisanga nga kijama, basazeewo okuteeka mu nkola etteeka lino okusobola okukuuma obuyonjo kubanga ababaddeko etteeka babadde tebaliteekanga mu nkola yadde nga libaddewo.
Yategeezezza nti bukya kikwekweto kino kitandika, abantu abasoba mu 60 be baakakwatibwa nga bano bavunaaniddwa mu kkooti ya KCCA ne baweebwa ebibonerezo ebitali bimu.
“Amaanyi ge tutaddemu nga tukwata abasuulasuula kasasiro ge galeeseewo enjawulo. Olaba kati ekibuga kinyirira kubanga abantu abasinga babadde bagufudde omuze okumansa kasasiro, obucupa bw’amazzi n’ebirala buli we basanga.
Ekitongole kyaffe ekivunaanyizibwa ku kukwasisa amateeka kigenda mu maaso n’okukwata abo abakyalina omuze guno,.” Kauju bwe yannyonynodde.
Abantu nga bayita ku kipipa kya kasasiro ekijjudde nga n’omulala kati bamuyiwa wansi mu maaso g’akatale ka St. Balikuddembe.
Agamba nti yadde nga ebikwekweto bitandikidde mu masekkati ga Kampala, ne mu ggombolola za Kampala endala omuli Lubaga, Nakawa, Makindye ne Kawempe bijja kutuukayo.
Olw’omuwendo gw’abantu abali mu Kampala okubeera omungi bw’ogeraageranya bibuga ebirala mu ggwanga, kasasiro mungi afulumizibwa buli lunaku kyokka kibadde kizibu okumukuumira mu kifo ekimu y’ensonga lwaki abadde amansibwamansibwa buli wamu era nga ekibuga ne kicuuma nnyo olw’ekivundu ekimuvaamu naddala mu biseera by’enkuba
Okusinziira ku biwandiiko bya KCCA, ttani za kasasiro 19,515 ze zaakung’aanyizibwa mu December omwaka oguwedde, nga ku zino ttani 2,551 zaakung’aanyizibwa ne zisombebwa kkampuni z’obwannannyini ezaaweebwa obuvunaanyizibwa bw’okuyoola kasasiro ate 16,964 zaakung’aanyizibwa bakozi ba KCCA.
Ekibinja ky’abamu ku bantu abaakwatibwa gye buvuddeko ne bavunaanibwa mu kkooti ya KCCA olw’okusangibwa nga bamansa kasasiro mu kibuga. Wano ng’omukungu wa kkooti awandiika amannya g’abakwate.
Wadde nga KCCA erina ekitongole ekukwasisa amateeka, Kauju yategeezezza nti bano tebamala okukwata abasuula kasasiro kubanga ekibuga kinene y’ensonga lwaki abamu bakyagenda mu maaso n’omuze guno ate ne batakwatibwa.Akubiriza buli muntu okufuuka mbega wa munne.
Agattako nti batandise okusomesa abantu akabi akali mu kumansa kasasiro, batwale obuvunaanyizibwa bw’okukuuma ekibuga nga kiyonjo. Kauju yategeezezza nti buli muntu alina obuyinza okukwata oyo asangiddwa ng’ajamawaza ekibuga era olumukwata emutwale ku poliisi.
Yadde ng’etteeka lino lisuubirwa okuyamba KCCA okutumbula obuyonjo, kirabika lirimu obunafu, era Kauju agamba nti waliwo n’abantu abawerako abavuddeyo ne balyemulugunyaako. Bagamba nti liyinza obutakola bulungi naddala ku bantu abanene (abalina ssente) olw’ebibonerezo ebisaamusaamu ebiweebwa okugeza bamaneja b’ebifo ebimu nga zi wooteeri abazze bakwatibwa ne basabibwa okusasula emitwalo 4 ne bayimbulwa.
Agamba nti mu kiseera kino ab’ekitongole kya KCCA ekivunaanyizibwa ku by’amateeka batandise okwekenneenya etteeka lino okulaba oba waliwo ekyetaagisa okukyusaamu bakikole.
Wadde ng’abantu bangi basiimye ekikwekweto kino, waliwo abagamba nti Kampala etubidde mu bizibu bingi eby’amaanyi ng’enguudo eziwomoggose era bino Muky. Musisi bye yandisookeddeko nga tannaba kutandika kikwekweto kino.
Wabula, Kauju yategeezezza nti nga bw’eri enteekateeka ya gavumenti okukyusa endabika ya Kampala, buli mwaka balina entegeka ezikolebwa ze bagobera era mu kiseera kino emirimu emirala gigenda mu maaso n’okukolebwa wamu n’ekikwekweto kino era sikyakulekera awo okutuusa ng’ekibuga kinyiridde.


text:
Ssebalamu (mu katono). Yagulidde abakozi be n’abapangisa ku bizimbe bye tikiti bayingire mu kivvulu
OMUGAGGA w’omu Kampala John Ssebalamu ayongedde okulaga amaanyi bw’agugumudde oguzimbe [ Mall] ogwogerwako nga ogugenda okusinga obunene ku luguudo lw’e Ntebe.
“ Byonna bye nzimba wano nabikoppa China ne Dubai gye mmaze emyaka nga nsuubula ebyamaguzi byange “John Ssebalamu bwe yagambye.
Yagambye nti asuubira nti ekizimbe kino kigenda kukoleramu abasuubuzi abasoba mu 1,000 era ekipakingibwamu mmotoka ezisoba mu 1,000. Yategeezezza nti agenda kukiggulawo ku nkomerero y’omwaka guno. Ekizimbe akituumye Freedom City Shoping Mall.
Bino yabyogedde wiiki ewedde bwe yabadde agula tikiti z’ekivvulu ekitegekeddwa Bukedde Leediyo Embutikizi, Bukedde Olupapula ne Bukedde Ttivvi .
Yaguze tikiti 400, ng’agenda okugabirako abakozi be tikiti 200 endala aziwe abawuliriza n’abasomi ba Bukedde .
“Njagala nnyo abakozi bange naddala abazimbi era be nzigulidde bagende balabe ebibeera mu bivvulu era nange nja kubeerayo” Ssebalamu bwe yagambye.
Ekivvulu kye yawagidde kigenda kubeerawo ku Ssande nga December 4 omwaka guno mu kisaawe e Nakivubo n’asaba bonna abalina obusobozi n’abaagala okudigida bagendeyo.
Ng’oggyeeko Freedom Mall gy’azimba, ye nnannyini akeedi eyitibwa Money Centre eyali Mini Price, Naiga Chambers ku Ben Kiwanuka, Freedom Centre ku luguudo lwa Nakivubo, SEBCO Planet eyazimbibwa awaali konteyina Village era alina ekkolero ly’engoye e Najjanankumbi.
Yagambye nti ekimusobozesezza okufuna ebyobugagga by’alina y’e nkolagana ennungi gy’alina n’abantu naddala abamupangisaako amaduuka n’abamuzimbira.
Yagasseeko nti akeedi egenda kubeerako, bbanka, wooteeri , amaduuka ag’omulembe, ebifo omusimbibwa mmotoka, bbaala, ne ofiisi.
“ Pulojekiti eno si ya ssente nnyingi nnyo kubanga nzimbisa abazimbi be ndudde nabo era be mmanyi obulungi. Naakakozesa ssente ntono, ng’obuwumbi 15 bwokka,” Ssebalamu bwe yagambye.
Wabula agamba nti ettaka kwagugumudde akeedi eno yamala kusengulawo bantu era bangi baasooka kugaanirawo kyokka oluvannyuma n’abasasula bonna ne bamuviira. N’ennyumba z’abapangisa ezaali zisigaddewo nga nnannyini zo abeera mu Amerika naye yamusasula kati tewali abanja.
Wabula bwe yali atandika okusenda ekifo kino yafuna ekyekango, ettaka bwe lyaziika abantu abasoba mu basatu mu 2010 bonna ne bafiirawo. Poliisi yasooka emuyimiriza wabula oluvannyuma yamukkiriza okugenda mu maaso n’okuzimba era kati ali kumpi kumaliriza kizimbe kino.


text:
Kampala
Abakyala ba Kamuleyi nga balinda enva ze bamaze okutegeka okuggya.
Bya DICKSON KULUMBA
ENDWADDE ezisinga okutawaanya omuntu zisibuka mu lubuto. Kino kiri bwe kiti lwakuba nti emmere yonna eriibwa egenda mu lubuto.
Ebintu ebisinga okuliibwa ennaku zino byonna biba bisiike kyokka nga byabulabe eri obulamu bw’omuntu. Jolly Nsubuga, ow’ekibiina kya Kazo Muganzirwazza Small Business Association (KAMULEYI), akulaga engeri gy’oyinza okusiika enva, nga tokozesezza butto ayinza kukuleetera bulabe.
Enfumba
1. Osooka n’ofumba enva; okugeza bw’eba ennyama, ogirinda n’emala okwesera n’ebijanjaalo oba enva endala nazo bw’otyo.
2. Bwe ziggya, kendeeza omuliro olekeko ogusaanidde.
3. Teekamu ebirungo byonna by’oba nabyo okugeza obutungulu ennyaanya, kaloti, pirawo masala, n’ebirala nga bw’oyagala.
4. Bw’oba oyagala okufumbiramu bbiring’anya, omuggyako ekikuta. Naye nakyo kyamugaso kuba osobola okukikolamu enva. Akanzaali k’oyagala k’oba okozesa naye weegendereze obungi bw’okozesa kuba nabwo obusinga si bulungi.
5. Ennyaanya olina okuziggyako akakuta zisobole okugondera mu nva zo. Ennyaanya bwe ziba nnene, okozesa ssatu mu
kkiro y’ebijanjaalo emu ate mu kkiro emu ey’ennyama oteekamu ennyaanya bbiri.
6. Ebintu bino okusobola okuggya obulungi n’okukuwoomera, olina okusekula ebimu ku birungo byo okugeza obutungulu, katungulu ccumu, entangawuzi. Mu kino oyambibwa nti oli tasobola kumanya birungo ki ebyateereddwa mu nva wabula owulira kawoowo kokka.
Oluvannyuma lw’okuteekamu ebirungo bino ebisekule, enva zitandika okuzitowa. Bw’oba oyagala butto osobola okukozesa owoobutonde okugeza akolebwa mu ntungo, ebinyeebwa n’ebirala. Wabula butto ono tosooka kumusiika kuba olwo oba omufuula wa butwa olw’omuliro oba ebbugumu erimuyingiramu.
Teekamu okusinziira ku bungi bw’enva olwo otokoseeko okutuusa ng’enva ziyidde. Ekiteesaamu butto eri abo abamwagala, kuba kuziyiza birungo by’otaddemu okukambagGa, n’ennyaanya okutung’ununa naddala ng’oziyitirizza.
Bw’omala okuteekamu butto, osembyayo obunzaali, buno obuteeka mu mazzi n’olyoka obuyiwa mu nva. Enkola eno ogikozesa ku buli nva z’oba ogenda okufumba.


text:
Kampala
BW’OBA ogenda mu lukung’aana lwa Besigye, teweerabira okutwala akacupa k’amazzi. Amazzi si gakunywa wabula gaakunaaba ttiyagaasi mu maaso. Ennaku zino enkung’aana za Besigye zitandikira mu mizira egya “Besigye waffe abeewo”’ ate ne ziggweera mu miranga n’ebiwoobe ebya “Woowe tufudde” nga poliisi ekubye ttiyagaasi ow’omutyobooko mu bantu.
Ekikubisa abantu ttiyagaasi owomutyobooko si kirala, wabula kukaayanira Besigye. Abantu basalawo okuwerekera ku Besigye waabwe bagende nga bamukubira emizira bamuwaana, kyokka poliisi n’ebamuggyako emuwerekere bwoomu, n’ekiddirira ly’ettima eryokutulisa ttiyagaasi, nalumanya ne ssaalumanya bonna ne bakaaba!
Akulira poliisi mu Kampala n’emiriraano Afende Kaweesi yagambye nti poliisi tevunaanyizibwa ku abo abatuusibwako ebisago mu nkung’aana za Besigye, kubanga etteeka ligamba nti ategeka enkung’aana ne zibaamu ebirumya abantu, era yalina okuliyirira abo abalumiziddwa.
Etteeka Afende Kaweesi ly’ajuliza ly’eryo eryakolebwa ng’ensi tennagwa ddalu, era nga poliisi tennafuuka ya ttima etulisiza ttiyagaasi mu bantu mu ngeri ey’omutyobooko.
Kati ensi egudde eddalu ne poliisi efuuse ya ttima, n’olwekyo leka amateeka Afende Kaweesi gaakozesa, leka nago gakyusibwemu.
Tewali kubuusabuusa yo Ensi egudde eddalu, era kirabika abantu n’ettima lya poliisi tebakyalitya. Oyo ttiyagaasi tebakyamutya nnyo era eyo y’ensonga lwaki bwe bagenda mu nkung’aana za Besigye, bagenda n’amacupa g’amazzi ge banaanaaba mu maaso nga ttiyagaasi atulisibbwa.
Kyokka mu kifo kya poliisi okusalawo ate okulagirizaayo ttiyagaasi omulala asinga obuka anaakuulamu abantu amaaso, leka ebyo ebireetedde ensi okugwa eddalu bye biba bikolwako bitereezebwe.
Kirabika nga Besigye yekka y'aleese akasandali era yaasuza poliisi ng’ekukunadde. Era awo Mzee Zedde w'abuuliza nti mpozzi ebya Museveni okuteesaamu ne Besigye, ebyali byogerwako ennyo, byo byakkira wa?
Ab’e Katwe bwe babakubyemu ttiyagaasi era ne baboonoonera n’emirimu gyabwe, baatuuse okulaajanira Besigye ne bamugamba nti “ Mutuleke tukole” nga balaba ng’enkung’aana eziggweera mu ttiyagaasi zibamazeeko emirembe.
Naye ddala okuggyako okwonoona emirembe lwaki poliisi eyagala okulunda Besigye ng’erunda ente? Ye ate lwaki n’abantu bakaayanira okuleebeeta Besigye ne batuuka n’okwewaayo bakubwe ttiyagaasi ow’omutyobooko?
Lino bbulwabikolwa nandiki katwewungu ke kazze mu bantu? Kitalo.


text:
Kiira
Kakooza ne Ziadah
Bya FAITH NAKANWAGI
OMUKAZI atutte bba mu mbuga ya LCI ng’amulanga kumubbako ssete ze 400,000/- ate n’agattako n’okumukuba. Ziadah Kobusingye ow’e Naalya avunaana Richard Kakooza amuddize ssente ze n’okumujjanjaba. Ssentebe waabwe Joseph Gasuza ye yawulirizza ensonga zaabwe:
Kobusingye: Ciyamaani baze abbye ssente zange ze mbadde ng’enda okusuubulamu omwenge.
Kakooza: Ssebo, oyo ze namuggya mu kyalo ne ssente ze yasooka okukozesa nga zange kyokka bwe mmusabayo ekikumi takimpa lwaki?
Kobusingye: Ssente azinsaba ku kifuba n’aba ng’omukubi w’akatayimbwa.
Kakooza: Oba tosobola kugondera mateeka gange ng’enda kukuzzaayo mu kyalo.
Kobusingye: Ssente zange ze wabbye onaazimpa ddi?
Kakooza: Ezo zeerabire kuba ozikoledde wange si wammwe noolwekyo nviira. (Ssentebe yabasindise Kira ku poliisi nga Kakooza yeeremye.)


text:
EYI MYANZI ERHUMIRWE OMU IGULU LYOSHI
Idîni ly’Obunywesi lyo Lihi? K’oli wayumva oburhe enyanya ly’obunizi buli bwajirwa idîni lirhuma? K’oli wagayisibwa n’ivita, obunizi, n’obubî buli bwajirwa na balya baciderha mpu bo bakolera Mungu? Bici birhumire idîni liri lyabonekana liri aha ciriba c’ago mazibu goshi?
Obubî burhali bw’amadîni goshi, ci buli bw’idîni ly’obunywesi. Yezu Kristu, muntu mukengwa bwenene omu madîni manji, àyerekine oku idîni ly’obunywesi linakaz’ijira ebijiro bigalugalu, nka kula “omurhi mubi guyanakwo amalehe mabi.” (Mateyo 7:15-17) Malehe maci idîni ly’obunywesi likaz’iyana?
LINAKACIGUSHA OMU KULWA IVITA N’OMU BIYEREKIRE EPOLITIKE: Igazeti Asiaweek lidesire erhi : “Omu Azia yoshi na handi hantu hanji, ebirongôzi bikazicihangâna mpu bibe n’obuhashe bunene biri byalongôla olubaga omu njira erhashinganini mpu lyo bihikîriza obulagirire bwabyo byonene”. Elyo igazeti lirhonzire ntya: “Buzinda na buzinda igulu likola likasirahe.” Mukulu muguma w’idîni omu Amerika aderha erhi: “Ly’obunizi buhwa, mukwaninwe munige abanizi boshi.” Omu njira nci? Aderha mpu: “Mubanigûze boshi oku izino lya Nyakasane.” Ebirhashushini n’ebyo, Ebiblya yohe edesire mpu: “Owaderha erhi: “Nzigira Nyamuzinda” n’obwo ashomba muci wage, oyo erhi kanywesi.” (1 Yowane 4:20) Ciru Yezu aderha erhi : “Muzigire abammushomba.” (Mateyo 5:44) Madîni gangâ ocikebirwe abemezi bago bakacigusha omukulwa ivita?
LINAKAYALAGAZA ENYIGIRIZO Z’OBUNYWESI: Hofi amadîni goshi ganakayigiriza mpu omuntu ajira iroho karhafa lirya ligenderera okulama enyuma ly’okufa kw’omubiri. Kugerera kw’ezo nyigirizo, madîni manji ganakalonza obunguke oku bemezi bago omu kubahûna enfaranga mpu lyo basomera àbafîre emisa. Ci kwone, enyigirizo z’Ebibliya zirhashushini nêzo. “Abazîne bamanyire ciru oku kufâ bafâ, abafîre bohe barhamanyiri cici.” (Omuhanûzi 9:5) Yezu àyigirizize obufûke bw’abafîre—cijiro cirhali ca bulagirire erhi ankaba abantu bajira iroho karhafa. (Yowane 11:11-25) K’idîni lyawe linakaz’iyigiriza mpu omuntu ajira iroho karhafa?
LINAKAYEMERA ABAJIRA EBY’ENSHONYI: Omu bihugo binji by’e Bulaya, hali madîni maguma-maguma gakola gakayemera abalume bagwishira n’abandi balume babe badâhwa, n’okukashumika Leta mpu ayemere obuhya ekarhi k’omulume n’owundi mulume nisi erhi omukazi n’owundi mukazi. Ciru n’amadîni gakahakanya olugendo lw’enshonyi gali gàyemera ebirongôzi byàjizire abana kw’eby’enshonyi bigenderere okuba n’ebikono omu idîni. Gurhigi Ebibliya yohe eyigirizize? Edesire kwa bwalagale mpu: “Mumanye mwankacîrheba! Oli abajira eby’enshonyi, oli abaharâmya ebiremwa, oli abagonyi, oli ab’engeso mbi, oli entazi . . . abo boshi barhalimwo owayime omu Bwami bwa Nyamuzinda.” (1 Abakorinti 6:9, 10) K’oyishi amadîni gakayemera abajira eby’enshonyi?
Gurhi byayish’ibêra amadîni gali gayana amalehe gabozire omu nsiku ziyishire? Yezu àrhonzire erhi: “Ngasi murhi gurhayanyiri malehe minja, gunatûbwe, gukwêbwe ecîko.” (Mateyo 7:19) Kwo binali, idîni ly’obunywesi lyàtûbwa linasherêzibwe! Ci gurhi na mangaci ebyo byanabè? Ecilôrho c’obulêbi ciyandisirwe omu citabu c’Ebibliya c’Amafulûlo, cigabi ca 17 na 18, cirhuhîre ishuzo.
Idîni ly’obunywesi ligwerhe obuhashe “bw’okurhegeka abami b’igulu”
“Rhengi muli ye, ngabo yani”
Orhimanye kw’ebi. Omukazi w’embaraga atamîre oku mugongo gw’ensimba y’okuyobohya bwenene. Eyo nsimba egwerhe marhwe nda na mahembe ikumi. (Amafulûlo 17:1-4) Ndi oyo mukazi w’embaraga ashushanyize? Agwerhe obuhashe “bw’okurhegeka abami b’igulu.” Ayambirhe emyambalo y’akaduku k’omukara, ali akolêsa obukû, anali mugale bwenene. Na kulusha ebyo, kugerera oku bijiro byage by’obukurungu, ‘arhebire amashanja goshi.’ (Amafulûlo 17:18; 18:12, 13, 23) Ebibliya erhurhabîre okumanya oku oyu mukazi w’embaraga ciri cinyabuguma c’amadîni. Arhashushanyizi idîni liguma, ci gala madîni goshi gakayana amalehe gabozire.
Eyo nsimba oyo mukazi w’embaraga atamîrekwo eshushanyize abarhegesi bakulu b’epolitike b’en’igulu.* (Amafulûlo 17:10-13) Idîni ly’obunywesi lishonyire oku mugongo gw’eyo nsimba omu kukalonza okulongôla emihigo yayo n’okuyirhambula.
Ci kwone, hano hofi-hofi, akantu k’okurhangâza kàbâ. “N’amahembe ikumi wabonaga na cirya ciryanyi, bikolaga byashomba nyamukazi namuhushà, bimutûngôle, bimusige mushugunu, birye enyama zage binamuyôkere oku cîko.” (Amafulûlo 17:16) Burhalaliza, omu cijiro c’okutwa omurhima, abarhegesi bakulu b’epolitike b’en’igulu bàhindukira idîni ly’obunywesi n’okulisherêza lyoshi ! Bici byayish’irhuma bajira ntyo? Ecitabu c’Ebibliya c’Amafulûlo cirhushuzize: ‘Nyamuzinda ahebire omu mirhima yâbo emihigo y’okujira obulonza bwage.’ (Amafulûlo 17:17) Kwo binali, Mungu ahana idîni ly’obunywesi enyanya ly’ebijiro by’okushologosa ly’àjizire oku izino lyage. Kwa bushinganyanya, àyish’ikolesa abira-lume b’oyo nyamukazi omu kumusherêza.
Gurhigi okwaninwe okujira erhi ankaba arhalonzizi okushangira ibala lyage? Entumwa ya Mungu eli yabirikira mpu: “Rhengi muli ye, ngabo yani.” (Amafulûlo 18:4) Neci, go mango g’okuyâka idîni ly’obunywesi gano! Ci ngahigi wayâkira? Arhali haguma na balya bakâderha mpu Mungu arhahabâ, bulya nta bulangalire bagwerhe omu mango gayishire. (2 Abatesalonika 1:6-9) Olwakiro nkana luli omu idîni ly’okuli. Gurhi wankamanyamwo idîni ly’okuli?
Malehe maci minja idîni ly’okuli likwaninwe okuyana?—Mateyo 7:17.
LIBA LYA BUZIGIRE: Abakristu b’okuli ‘barhali cigabi c’er’igulu’, barhabamwo kuciberûla enyanya ly’irangi ly’omubiri nisi erhi bûko, ci banakayerekana ‘obuzigire ekarhi kâbo’. (Yowane 13:35; 17:16; Ebijiro 10:34, 35) Ahali h’okunigana bone na nnene, banayemere ciru bafe erhi bene wabo barhuma.—1 Yowane 3:16.
LINAKACIKUBAGIRA AKANWA KA MUNGU: Ahali h’okuyigiriza “enyigirizo n’amarhegeko garhenga emw’abantu”, idîni ly’okuli linakayigiriza enyigirizo zirhenzire omu Bibliya, Kanwa ka Mungu (Mateyo 15:6-9) Bulya gurhi? Kulya kuba “amandiko goshi Nyamuzinda wajiraga mpu gayandikwe, ganakwanana kwinja oku kuyigiriza, n’oku kuhanûla, n’oku kuhabûla abahabusire.”—2 Timoteyo 3:16.
LINAKAYUBAKA EMILALA N’OKUKULIKIRA AMARHEGEKO G’OLUGENDO LWINJA: Idîni ly’okuli linakayigiriza abalume ‘bazigire bakabo nka mibiri yabo bône’, linakarhabâla abakazi ‘bakenge bwenene abalume bâbo’, n’okuyigiriza abana ‘bakaz’iyumva ababusi bâbo.’ (Abefezi 5:28, 33; 6:1) Na kulusha ebyo, balya bahâbirwe ebikono omu idîni bakwaninwe okuba lwiganyo omu lugendo.—1 Timoteyo 3:1-10.
Ka hali idîni likulikira ago mahano? Ecitabu Holocaust Politics, càyandikagwa omu mwaka gwa 2001, cidesire ntya : “Acibage bantu banji banakulikire enyigirizo z’Abahamirizi ba Yehova, hinga bulya bunizi bw’okulonza okumaliriza Abayahudi boshi burhankabîre, n’obunizi bw’okulonza okumaliriza akabila kaguma burhankacifa bwàlibuzize abantu omu igulu lyoshi.”
Kwo binali, omu bihugo 235, Abahamirizi ba Yehova bali bayalagaza amarhegeko g’Ebibliya gayerekire olugendo lwinja n’okugakolesa omu kalamo kâbo. Rhukuyinginzire obwire Abahamirizi ba Yehova bakurhabâle omanye bici Mungu akuhunyire ly’omuharamya omu njira eshinganine. Go mango g’okutwa burhima gano. Orhalegamaga. Okuhwa kw’idîni ly’obunywesi kuli hofi!—Sofoniya 2:2, 3.
* Erhi ankaba olonzize omanye mahugûlo manji lugenda eyi myanzi, olole omu citabu Ufunuo—Upeo Wao Mtukufu U Karibu!


text:
Wandegeya
Abaakwatiddwa nga bali ku poliisi e Kasangati. Ate wansi DPC, Tumwesigye ng’alaga ebicupuli ebyakwat
Bya Moses Nyan zi
OMUGOBA wa bodaboda ku siteegi y’e Wandegeya akwatiddwa n’abalala babiri nga kigambibwa nti bali mu kabinja akamansa ebicupuli e Kasangati n’emiriraano.
Emma Ndine, 28 yakwatiddwa ne Deo Byamukama ne Nathan Wakabi nga baasangiddwa n’ebicupuli ebiweza emitwalo 20 mu kibaasa ekyasangiddwa mu kikooti kya Ndine.
Kino kyaddiridde abasajja bano okwekengerwa abatuuze ku kyalo Luteete ne bababuuza gye balaga wabula nga bye boogera tebikwatagana kwe kubanyweza Ndine n’asangibwa n’ekibasa ekirimu ebicupuli, wabula Poliisi eyabadde etemezeddwaako n’ebataasa ng’abatuuze baagala kubookya.
Ndine yategeezezza nga bw’alina omusajja atera okumutuma ng’amusanga ku siteegi e Wandegeya okumutwalira ebbaasa ey’engeri eno ebeera ensabike nga tamanyi bigibeeramu era yamuwa ennamba y’essimu nga bw’atuuka we yamulagirira e Kyanja ng’agibiipingako ng’oli anona ebbaasa eyo era nga guno gubadde mulundi gwakusatu ng’agiweebwa.
Agamba nti bwe yabadde agenda kwe kusanga abasajja bano e Mpererwe abaamuyimirizza nga bagenda Luteete wabula nga tebamanyiiwo kwe kubassa ku pikipiki n’abavuga, wabula nga batuuse e Luteete baatandise okutamwattamwa we balina okukyamira, abatuuze kwe kubeekengera ne babayimiriza oluvannyuma lw’okubuuzibwa kye banoonya nga batamattama kwe kubanyweza ne batandika okubakuba emiggo nga poliisi ye yabataasizza.
Byamukama ne Wakabi nga batuuze e Mpererwe baategeezezza nga bwe bali abakozi ba Host Waragi e Kawempe nti bbo tebamanyi bya bicupuli biboogeddwako.
Aduumira Poliisi e Kasangati, Francis Tumwesigye yagambye nti okunoonyereza kukyagenda mu maaso ku basajja bano, amangu ddala nga kuwedde ekinaaba kibazuuliddwaako kyakubagguzaako omusango. Yasabye abatuuze okwewala okutwalira amateeka mu ngalo nti beeyambisenga abakuumaddembe


text:
Kampala
Abasuubuzi mu katale k’e Nakasero.
Bya Meddie musisi
ABAKULEMBEZE b’akatale ke Nakasero bawakanyizza ekya KCCA okweddiza akatale kaabwe nti kiba kikontana n’ekiragiro kya Pulezidenti Museveni eky’okubawa omukisa okukeekulaakulanyiza.
Omwogezi w’akatale kano Abby Kalinaki yategeezezza nti Muky. Musisi okulangirira nga bw’agenda okweddiza obutale mu Kampala yeesoloolezeemu omusolo, kuba kuyisa lugaayu mu kiragiro kya Pulezidenti kye yakola edda.
'Pulezidenti bw’ayogera ekintu tewali ayinza kukimenyawo, kati bw’aba yagamba nti omukisa ogusooka ku butale gulina kuba gwaffe, ate Muky. Musisi asinziira wa okuguggyawo,” Kalinaki bwe yategeezezza. Kino kiddiridde omwogezi wa KCCA Peter Kauju, okutegeeza nga bwe bagenda okweddiza obuyinza bw’okwesolooleza ensimbi mu butale nga ak’e Nakasero ne St. Balikuddembe olw’ennyombo eziriyo ekintu ekiyinza okufiiriza ekitongole ensimbi empitirivu.
Mu kiseera kye kimu waliwo abasuubuzi mu katale kano (Nakasero) abaatutte ewa Muky. Musisi ekiwandiiko nga bamusaba ayingire mu nsonga z’akatale kano nga balumiriza nti ababakulembera baagaana okulaga ennyigiza n’ensaasaanya ya ssente ze basolooza.
Era balumiriza abakulembeze mu katale kano okuyingiza KCCA ekitimba bwe baabasaba omuwendo gw’abasuubuzi abakolera mu katale kano ne bawaayo empapula eziriko abasuubuzi 17772, omuwendo bbo gwe bawakanya nti si mutuufu.
Wabula omwogezi wa KCCA Mw. Kauju yagambye nti baatandise dda okunoonyereza ku nsonga zino. Kalinaki yategeezezza nti baasazeewo okuteekawo abakuuma akatale kano oluvannyuma lw’okukitegeera nti waliwo akabinja k’abantu be baagoba edda mu katale kano abaagala okutwalamu effujjo.
Ku ky’obutalaga nsaasaanya, Kalinaki yagambye nti ebyo ababyogera balina nnugu kubanga kino bazze bakikola buli mwaka.


text:
Comments
madina | kl
mwanagwe, i fell soooooooooooo, bad 4 u kubanga kyantukako nange, gwenawerezasente anzimbire!!!!!!!!!!!!!!!! yazimba 4in one, singa sakomawo, naguno gujwasingankyazzimba! can u imgne? wabula bamukuba kyeyo tuyina ENAKKKKKKKKKKKKKKKKKKKKU!!!!!!!!!!!!!!!!!!!!.
Richard | AbuDhabi, UAE
@ BASU in Miami
I strongly believe that Amina''s story is genuine. To get 68million takes time, she may have worked for years and sending her savings to accumulate to 68 million UG shs. Think of this ...Shs 68million is approx 27,000 us dollars. say if Amina was earning dhs 15,000 an equivalent of US dollars 4,100; a saving plan of us dollar 2,500 per month for 10 months can yield her US dollars 27,000 roughly, which 68 Million Uganda Shs. Remember some of us have saving plans and we do stick to them. Saying mbu atuunda bukudda is not logical and silly of YOU...Many thanks!
Kamoga Peter | kampala
Bambi oba Teyasoma. Osobola okuwereza sente ku akawuntu yo mu Banka yo nga toyise mu bantu. Wano buli omu yafuka mubbi okuva kubakulembera egwanga. Tusibire bana mutunza ebintu azewo sente.
NameEddy .K | City USA
usa abali ebweru muzukuke bwoba tona funa bitambula linda totawana linda
obifune gwe kenyini wetukire okole kyosobola paka lwolimala
basu | miami
oyo Aminah akola mulimu ki e Dubai ogumuwesa obukadde 68? atuunda bukudda?
Steven B S. | Kampala.
BANAYE BANNA UGANDA,TUSANYE TUYIGE ABANTU BETUKOLAGANA NABO.MULEKERE AWO OKWESIGA ABANTU,BULI OMU AKOLE/YEFFEKO YEKKA.ABALYA MMERE BAZIBU NNYO.NZE KYEBANKOLAKO,SIRIBERABIRA.ERA SIKYAYAGALA KUMANYA.
Robert | Stockholm/Sweden
banange,tusaba government etuyambe ndowooza oba etuterewo ministry eyaffe engeri gyekiri nti ffe ba diasporans ffe tusinga "ocontributinga" ku economy ye gwanga kwegamba ministry eyo eddukanye ne investment zaffe kuba abantu baffe batulemesezza okuleta enkulakulana mu gwanga,bwaba takubye zonna wakiri akwawula ate nakwawula percentage nene nnyo,kwegamba nolemesebwa.please we neeed help.
Richard | AbuDhabi, UAE
@ Najjingo ewe Muyenga:
Nyabo Najjingo njagala okuwabula, sente ezo Aminah Namatovu zagamba sente sinyingi nyo. E Dubai oba mu wanno mu Abu Dhabi mulimu bana Uganda abasoma era nga balina emirimo egamanyi, okugezza nina bulungi Omwami mu na Uganda gwemanyi eyasoma era akola omuliro gwe gwabeyi, affunna Dhs 32,500 nga omusala buli mwezi; muza Uganda shs nga 22,705,400/= Era jukira nti mu UAE edakko banks zagamba nga loans 20 times omusala gwoffunna. Kakati millions 68 ezabidwa ku Namatovu, ye asobola bulungi okubanga yaziffuna.
richard k | maryland
banage mukole nganze aminah, nerinyira nyonyi ,nenezibira bwezigwawo nekoma nekuba ekyeyo.mapaka neninda omulundi omula ate nga ziweze
med | canada
Nange bwebankola era omwami eyanziba yaduka ye Khalid Mohammed, naye mukama ya nsasula kuba edduka no mukyala bye yafuna mu sente zange byona bya mwefukira era high court ya muganba ansasule obukade 25, yasasula ko butano na duka. Era kati mwavu ne benzi jeya vuganga kati atambulira mu taxi na boda boda.
easyk32 | dubai
Nnyabo nkusasidde nnyo olw''embera gy''etukoleramu edubai.ssente ya makhtoum nga tekungazika !!! naye gwakusinga oyinza otya okwesiga omuntu obwenkaniddewo era ekyo kibe kya kuyiga eri abalala.abali euganda balowoza tuzinoga kumuti.
Prince Kayondo Magezi Jalaaluddiin | Maganjo-Kawempe
Uganda( Eggwanga lyange lilabye nnyo kuba tewali tteka likkiriza Govumenti kuwamba byababbi! naye ono bisaana kumugyibwako naye etteeka eririwo limusiba emyezi mukaaga nokuliwa....wabula Ababaka bali tugyawo tutya Museveni so ssi tutegekera tutya Abaloonzi baffe nga bebannayuganda..!
NameNalongo | CityLondon
Ebintu byokwesiga biringa bufumbo. Oyingiramu nga omatidde nti omutuffu yeye. Naye gyebigwera nga omu otemyeko mune omutwe. Ebyenfuna bikyusa abantu, kabe maama oba taata wo bwalaba ku sente akyuka. Ensi yaffe yakyukanyo, abantu bakayanira ebyabanabwe nebaluma nogwengulu. Bwawulira nti okomawo eka akupangira kukumiza musu. Abantu abali eka balowoza nti bankubakyeyo tuyola mudidi. Tebamanyi byetulya, bwetusula oba nabiiki byetwelekereza tusobole okufisawo akokwezimba. Bo banaffe basiba ku biya, nkoko njokye ne weekend bazimala mu bivulu byabayimbi kyoka nga zonna sente zo.
Ffena twagala okugendako eka naya munange omuganda agamba nti wolumira kolyogenda okoza---
Najjingo | muyenga
mukyala Aminah olimba, EDUBAI tebagaba mpampula visa ya resident zali zamyaka3 kati za myaka2 visa edala za 2weeks ne 2month ne 1month million 68 wazijjawa? omuntu aliku resident afuna okuva ku dhs2500 mu dolla 700, pakaku dhs4000mu dolla 1100 per month, kati gwe nyabo ezozona sente wazijjawa? olabika wayogedemu ngazali mu million nga kumi, kakusabile bamukuye atude kyalina
Name Beautiful | City kampala
Gwe babs,olowooza kyangu okudda e Ug okulaba byetutuyanila? abamu tubera eno nga twajira ku visitors visa naye nga zagwako dda, ate nga tetusobola kugulawo account mu bank nga ne banaffe betusula nabo tubatya okutubba nga tuzitelese ewaka.kyetuva tuziweleza e UG, naye lwakuba banaffe batubba bulala.
Zirimenya | Freiburg
Yiii Nasib ng''oli mubbi nnyo,oswadde ne ttaka wolinya lyesisiwala. Oyinza otya okulowooza nti mukazi wattu Amina, nga akolerera ggwe. Essana lyonna ne limugwerako ng''omulimbalimba kati olabye bwebakutte red-handed? Enju zonna ssi zizo zozimbye obadde olimba abantu za Amina.Ekibi abamu balemererwa okudda eka ssi lwabutayagala naye olw''''empapula ezitanaggwa. Erinnya lyo erya Kerebwe linzijukizza oluyimba- "Kerebwe esima nga eggalira, gira tugende gye batuzala...Kakaati yongera obbe. Mukasibe ate ne sente zonna kaziseseme. Ebisumuluzo bye komera omuli abafere byonna nga Nasib, bisuliibwe.Amina wawonye n''okekwatira kati kamumunyadde nga essuku eggimu omutali meere.
KAKO | LND
Obalabye?!!! Abantu baffe bagwaamu obwesige. Ffena batubbye naye ate ono yayiseewo nnyo! Musibire ddala nekisumuluzo bakisuule mu Lake Vic. Era ababadde batubba temweyibaala mwena kati tujja basiba busibi, ssente ye kyeyo banange si nyangu kukola era twefiriza bingi okusobola okuwerezako eka naffe tubeko ketwekolera. Temulowooza nti ebweru wa Uganda sente bagaba ngabe oba tuyoola njoole wabula tuzijja mu kukola nnyo nakwerekereza.
rossly | Ankara
naye banange,abantu abo batunonya mu byebayogela kuba tuja basalako emitwe nga mutunula oba balowooza ku mawanga wabelayo emiti kwe tu noga sente?bedeko naye ebintu bigenda bakayila mwe abalowoza okufuna abya bule,
babs | kampala
wabula mukyala Amina nkusaside naye koyige, embela enakuzino mbi, how can u trust some one with 68millions, muyige okudangako ewamwe mulabe kubye mutuyanila or p''lse learn to keep ur money,.....
Tofina Katasi | Masaka
Anti kale. BannaUganda n''obubbi? Kati bakw''esize; munno ali mu kukakaalukanira mu mumusana gw''eBuwarabu omuyitirivu; kati ggwe n''odda ku kasente ke n''onyaga nga eno bw''omusiba ekiwaani? Kyannaku nnyo amazima n''obuntubulamu okuggwa mu bantu baffe. Mumusibire ddala temumuta ppaka lw''alizikomyaawo.
Name Jaque | Europe
Aminah just make sure that you consificate all the buildings banange sente za okumawanga nga zibonya bonya kyoka some ugandans bagala quick money kweteka mu class mwe batali ku ntuyo za abalala bamusibe that was too much stealing too much
Kizito | Tikrit
Naye banange naffe abantu abakolera ebweru tuleme okwesigga abantu be waffe abantu babbi bonna wewunye tebamanyi byetuyitamu. ... Mukama ansasire kuba simanyi oyo kyenyinza kumukola naye olabye nnyo Aminah Namatovu
shirley Gray | USA
kamuyigge, bakuyigiriza kampala baaba, buli kintu kyenjagala okola, nzeke nyini, negendera e Uganda, ne nkolagana ne ba lawyers ne tuwandiika, buli kantu, ne nsasula bulungi, ebintu byona ne bigwa, byona nkolagana na ba na mmateekka bokka, abali ebweru muyigge banaffe, mugende mwekolele ebyamwe! teri atayagala kulya! maama gew nali nessigga yekka yaffa katti nzekenyini negendera ne ngula bye njagala, ne nkomawo!
Grace | hamburg
kyoka banange ba na uganda , mulekelawo okubba nga banamwe nga ate babesize!!!, nze oyo nandimuwabyeko ebintu bye byona. kale singa mumanyi bwetubona bona okufuna ssente!!! omuzungu takuwa ssente ye nga togikolelede, abantu bebaweleza ssente nga muno akwesize , lwaki omubba!!! akomewo nga tayina kantu gwe nga ssente ze ozikozeseza , agweli affe , gwe olowoza olifuna emikisa nobulamu? mwedeko banange muyitilidde okuba banamwe!!!yiiii!!!
Kibuuka | Brighton
Government etuyambe, ffe be muyitta bankuba kyeeyo tulina obuvunanyizibwa, tukola emirimu gya buvunanyizibwa mumawanga gyetuli; abassinga tuweessa Uganda ekitiibwa. Banaffe betuleka e Uganda, abassinga baafuuka ba ngalo bunani, bakeera ku bassawo bakinansi okuloga ffe, tuleme kudda kugobelera maali gyetuweereza. Abassinga kati investment tutandisse kugissa mumawanga gyetuli. Gavument e Uganda, tetuyambye, banaffe batubba ate batutta; Gvt bweteveeyo kuyamba, investment za bankuba kyeyo zija kukoma.
Franklin Asiimwe | Cape Town-South Africa
Kitalo nyo Madam Aminah! Ebikwata kusente oli akubira wano e Uganda nga mwoli ate bwobera eyo ewala kiyitirira.Ngolabye.
cissy Nayiga | Dublin in Ireland
Munange walugwamu e Uganda tekyali muntu alina mazima wadde omwanawo aba nyokko basobola okukutta olwe sente
Name E.NAKACHWA | LONDON
NZE KYENVA NEWUBA EUGANDA BALEME KU MPISA KULITALABA NGOYO BWE BAMUKOZE.MAYINJA
Joe | Frankfurt
there is what we call online banking, where u can controll all moves on yo Acc.or even contacting the bank thru telephone.
wali tokimanyikko??
ssembajjwefredrick | boston-u.s.a
AGO AMAYUMBA GAAMUZIBYEMU ONO GAABEERA ATWALA.Ssente yebweru tennonyezeka bannange. kufa na kuwona.Avvunnaanibwe n''okukuba stamp za bbanka ezebicupuli.
Wansolo | Toronto
0yo asibirwe ddala bbobalowoza sente tuyola buyozi omuntu obera ebulaayanga obonaanabona kyoka nibakubba.Tumbavu twakoowa ababbi.


text:
Kampala
Akim Mutyaba nga bali mu mukwano omuzibu ne Leticia Nankya e Gaba gye baagenze okucakalira. Batuuze b’e Mukono. Baakamala emyaka etaano nga baagalana.
KAKODYO ka mukwano akakyase ensangi zino, era abasajja n’abavubuka abamu kwe bapimira omuwala oba omukazi amanyi ebiri ku mulembe.
Ate omusajja bw’asanga omukazi eyakamanyiira ne bw’amubunya ekitanda n’amutunuza emitwetwe n’emirannamiro nga takakoze aba amala bya mu bulago.
Kano si kalala, wabula ke kakodyo k’okukomba ebbakuli, oba okunywegera ebitundu by’ekyama.
Akakodyo kano edda kaalowoozebwanga okuba aka bamalaaya oba abagwenyufu, wabula ennaku zino ku bantu 10, ojja kwesanga nga 6 ku bbo bettanira akakodyo kano.
Abakettanira bagamba nti kalaga omukwano gw’olina eri munno era abamu bakakozesa ng’akatego okumwekuumirako nga buli lw’alowooza ku ngeri gy’okombamu ebbakuli ye ng’akujjukira nti era kiba kizibu okukuvaako.
Ku ludda lw’abasajja kabayamba okucamuka sso nga ne munne kamuyamba okumalamu amangu akagoba.
Dr. Kenneth Nsubuga omukugu mu kujjanjaba endwadde z’abakyala agamba nti nga tonnalowooza ku kakodyo kano, sooka omanye muntu ki gw’ogenda okukikola naye.
“ Olina okuba ng’omwesiga, munda ne ku ngulu. Waliwo endwadde nga kabootongo w’omu kamwa, nga singa obeera naye osobola okumusiiga munno ng’ayita mu kwenywegera ebitundu bino,” Nsubuga bw’annyonnyola.
Agattako nti omusajja naddala atali mukomole oluusi ayinza obuteeyonja bulungi. Singa omukyala anywegera ebitundu bye nga si biyonjo, kyangu okufuna endwadde oluusi omubeera n’okuwunya akamwa, naddala ng’amazzi g’ekisajja gasigadde ku mannyo ne gagavunza.
Endwadde z’obukaba zisaasaanira nnyo mu kakodyo kano naddala singa musangibwa nga mulina obuwundu mu kamwa ne mu bitundu by’ekyama.
Siriimu naye asobola okukukwatira mu kakodyo kano naddala ng’omuntu gw’oli naye alina obuwundu mu kamwa oba mu bitundu bye eby’ekyama.
Akakodyo kano era kasobola okulwaza kkansa w’obusajja singa omukazi gw’aba ali naye abeera ne kkansa ow’ekika kyonna nga tamujjanjabye.
Omukazi bw’aba n’obulwadde bwa alusa, amazzi g’omusajja gayinza okumukosa mu byenda kuba gabeera ne asidi mungi.


text:
Kampala
Ennyumba esiigiddwa langi eyaka ku kkono ye langi ya paprika esiigibwa mu bisenge by’abafumbo.
Bya Fred Kayongo
Mu bintu ebirungi ebisinga okunyumira amaaso g’omuntu mulimu omukazi, emmotoka, ennyumba mpozzi n’engoye.
Ng’oggyeeko ebirala byonna enju kikulu nnyo kuba ya buwangaazi okusinga ku birala nga ennotoka n’engoye.
Ky’ova olaba ng’abantu abamanyi ebirungi bayooyoota ennyumba zaabwe ggwe agiyitako naawe n’osooka oyimirira n’oliisa ku maaso.
Ennaku zino abantu bettanira langi ezaaka n’oba ng’enju ye tosobola kugiyisaako maaso kubanga eba nga ekiyita o lwa langi yaayo eyaka.
Moses Kato omukugu mu bya langi okuva mu kkolero lya langi erya Sadolin agamba nti omusiizi wa langi ku nnyumba omulungi alina okubeera ng’alina obukugu mu kulonda, okutegeka n’okusiiga langi ez’enjawulo okusinziira ku kifo w’asiiga langi ezo.
Kato agamba nti ensangi zino abantu bettanidde nnyo okusiiga amayumba gabwe kala ezaaka kubanga gwemulembe oguliwo kati abantu balabuse mu bya langi.
“Mu myaka egy’emabega abantu baali tebamanyi bikwata ku langi wano mu ggwanga era abantu bangi nga tebabitegeera nga buli omu asiiga ennyumba ye langi gy’ayagadde.
Kato agamba nti abantu okusiiga ku nnyumba zaabwe langi ey’amafuta mu bbanga ttono kigenda kudibizibwa kubanga ewagira mangu omuliro okwaka, waliyo langi ezikolebwa ez’amazzi ate nga zikola bulungi era nga zigumira embeera y’obudde yonna.
Wabula okusinziira ku Kato, olina okubeera omwegendereza ng’olonda langi gy’ogenda okusiiga mu bisenge munda kubanga oyinza okufuna obuzibu ku ngeri langi ezimu gye zikolamu ku bwongo bw’omuntu.
Ennyumba ng’omaze okugisiiga langi eyaka wabweru, munda wandibadde ogisiiga langi enzikakkamu nga enjeru ennaabuukirivu, soft white, Ivory, Primrose, Angel Blue n’endala zino langi ziwummuza ebirowoozo.
Olwokuba langi ez’enjawulo zirina kinene kye zikola mu kukyusa enkola y’obwongo bw’omuntu n’omubiri, si kirungu kumala gasiiga buli langi mu bisenge.
1 Ekisenge kisiigemu langi okusinziira ku kika ky’abantu abagenda okukisulamu okugeza ekisenge ky’abaana abato kiba kirungi okusiigamu langi eya Pinka, Coral oba baby blue.
2 Wabula bwe kiba kisenge nga kya bantu bakulu okugeza abafumbo mu kino osobola okusiigamu langi eziteeka amangu omuntu mu muudu { Romantic Colors} omuntu bw’ayingira mu kisenge ekirimu langi ey’ekika kino ayanguwa mangu okucamuka era abeera musanyufu.
Mu langi zino mulimu paprika, shelly red.
Langi y’emu esobola okusiigibwa ne mu bifo nga saluuni, ebbaala n’ebifo ebirala ebisanyukirwamu.
3 Bw’oba nga wazimba ennyumba yo wabula ng’ebisenge birabika nga bitono oba nga siiringi ekuli kumpi Kato agamba nti osobola okusiigamu langi ezirabisa ekisenge nga kinene nga ne siiringi erabika nga eri wagguluko. Okugeza nga Babyblue, Sky blue Angel Blue, Glacier Green Soft white n’endala.
4 Ku bantu ababeera mu bifo ebirimu obunnyogovu obungi gamba nga Kabaale Kato agamba kiba kirungi ebisenge n’obisiigamu alangi ezigoba obunnyogovu nga zisobola okuleetera omuntu okuwulira nga ennyumba ebuguma.
Mu langi zino mulimu peanut, Apricot, Tangerine, Cinnamon n’endala.
5 Ate era mu bifo ebirimu ebbugumu eringi gamba nga mu mambuka g’eggwanga Kalamoja n’ebifo ebirala omuli ebbugumu eringi Kato agamba nti osobola okusiigamu langi ezireetera omuntu okuwulira obuweweevu. Mu langi zino mulimu, Oasis Blue, Pale Lilac, Baby blue, Birch blue n’endala nnyingi.
6 Waliwo langi esobola okukozesebwa okukola okulabula okw’enjawulo mu nnyumba okugeza langi enzirugavu etera okusiigibwa mu midumu gya kazambi abantu b’omu maka obutagizannyirako, langi eya Bbulu ekozesebwa okulaga payipu y’amazzi.
Ate ekisenge mw’otayagala bantu kumala gayingira osobola okusiiga ku luggi langi emmyufu okulaga nti ekiri munda kya bulabe.


text:
Kampala
NZE Betty Nainafu 25, mbeera Ttula ndi musoga okuva e Kamuli. Olumu nnali ng’enze mu katale okugulayo engoye ne nsisinkana omusajja eyansaba omukwano.
Okusinziira ku ngeri gye yali alabikamu nawalirizibwa mangu okukkiriza bye yali ang’amba bwe tutyo ne tutandika okwagalana.
Olw’okuba nnali nkyali waka buli lwe twabanga ab’okusisinkana nalimbanga maama nga bwe nnali ng’enda okulaba ku muganda wange kumbe nga njagala kusisinkana mwagala.
Olw’omukwano omungi gwe yampanga yatandika okuntegeeza nga bwe yali ayagala okumpasa tutandike okubeera ffembi wabula nga kino yali wa kukikola nga mmaze okufuna olubuto. Olw’okuba nnali mmwagala nakola mangu kye yali ansabye tusobole okubeera ffembi.
Embeera zange zaatandika okukyuka era maama bwe yabimbuuza ne mmutegeeza ebyantuukako. Twatandika okukubira omusajja essimu wabula nga tagikwata era olumu ng’agiggyako.
Bwe nabuuza abaali bamumanyi kwe kuntegeeza ng’omusajja bwe yalina mukyala we nga nze yali talina gy’andaza.
Wano eby’omusajja we nabiviirako ne nsalawo ndabirire olubuto lwange wabula ebyembi omwana wange n’afa. Twagezaako okukubira omusajja essimu atulagirire ewaabwe tugende tuziike naye nga tagikwata okutuusa taata lwe yasalawo omwana tumuziike ewa mukulu wange.
Bwe natereeramu ne nfuna omuzirakisa eyandeeta e Kampala ntandike okukola. Okuva olwo eby’omusajja ono nabyenenya kyokka olwawulira nti ntandise okufuna ku mirembe n’ankubira essimu ng’anne-egayirira mmusonyiwe byonna tuddemu twagalane. saagala kumanya era nakooma eby’abasajja kuba bayaaye.


text:
Ebyemizannyo
Aba Villa nga beegabula amasala ku kabaga kaabwe gye buvuddeko.
ENDYA embi mu bazannyi ba Uganda bw’eteesalirwe magezi, ebyemizannyo byolekedde akatyabaga! Ng’eggwanga lijaguza okuweza emyaka 50 bukya lyefuga, WILLIAMS DAVID KIBANGA akulaga amatigga Uganda g’erimu olw’endya y’abazannyi eteeyagaza:
GYE buvuddeko, abakubi b’ebikonde baawulirwa nga bayombera emmere entono eyaliwo nga bamaze okutendekebwa, sso nga ne mu liigi ya Uganda abazannyi abamu bwe bamaliriza okutendekebwa nga batandika okwebuuza gye banaggya ekyokulya!
Emmere ennungi baasigalira kugirya ku bubaga bwokka era omuzannyi ayinza okumalako omwaka nga taliddeko bulungi olw’ebbula ly’ensimbi ezigula ku mmere etegeerekeka era emumala bwatyo ne yeeriira by’aba asanze ng’ebisinga tebimugasa ne kimuviirako okukonziba!
Lwaki abazannyi balya bubi era lwaki ttiimu zaffe zijjudde abakonzibye?
- Ekizibu bannabyamizannyo baffe kye basinga okuba nakyo kya bwavu. Emmere etuukana n’omutindo ogwetaagisa mu mubiri ya bbeeyi abazannyi baffe abasinga gye batasobola kwetuusaako. Abazannyi bangi balemedde ku kikomando (chapati n’ebijanjaalo) ebigula 1,000/- zokka!
- Kiraabu nazo tezikoze kimala kuliisa bazannyi bulungi. Lumu KCC FC yali yeetegekera okukyaza Super Sport FC ey’e South Afrika, ekyemisana baakirira mu ‘tonninnyira’ okumpi ne poliisi y’oku Jinja Road era abazannyi bangi baavaayo nga bakukkuluma nti tebakkuse anti ng’obumere bubadde bwa kito nnyo!
- Kiraabu n’abazannyi tebalina basawo bakugu babalung’amya ku bye balina kulya. Abalinawo ku ssente balya bye basanze okukkuta sso si byetaagisa.
- Abagagga abasobola okuliisa abaana baabwe obulungi, tebabaagala mu mizannyo nga baagala beefunyirire ku misomo, emizannyo ne gisuulirirwa.
- Ku ndya embi kwegattako ebbula ly’ebikozesebwa nga ‘jiimu’ ebisobola okuyamba abazannyi okuzimba emibiri.
Omuzannyi alina kulya atya?
Dr. Ronald Kisolo, omusawo wa Cranes ate nga yakuguka ne mu byendya agamba nti ekisokera ddala omuzannyi alina kulya mu emmere eriko buli kirungo, okugeza; emmere ezimba omubiri (proteins) ereeta amaanyi (carbohydrates) ne vitamins ez’ebika eby’enjawulo.
Agamba nti n’essaawa eziriirwako emmere nazo zaamugaso nnnyo. “Ekyenkya n’ekyeggulo bye bisinga obukulu ku muzannyi era alina okwewala okulya ekyemisana naddala ku lunaku lw’aba agenda mu nsiike,” Kisolo bw’anogaanya.
Ku kyenkya, omuzannyi alina okusooka okukakasa nti waliwo ebibala, emmere y’empeke nga cornflakes, entungo n’amagi amafumbe sso si amasiike. Ebyokunywa ng’obutunda n’amata nabyo bikola kinene nnyo ku mubiri naddala mu ssaawa ez’oku makya.
Ku kyemisana oba ekyeggulo, omuzannyi alina kulya amakolooni nga etteeka kubanga y’emmere esinga okubaamu ebizimba omubiri. Akalo, ekyennyanja n’enkoko wamu n’enva endiirwa nga doodo, nnakati, emboga, ate nga tebisiikiddwa obutatta vitamins ezijjanjaba omubiri.
By’alina okwewala mu kulya:
- Amasavu mabi. Dr. Kisolo agamba nti ebintu ebisike biba tebikyalinamu kiriisa kyonna kubanga butto akola kinene nnyo okutta ebirungo ate n’azibuwaza emmere okusaasaana mu mubiri.
- Amasavu era gasobola okuziba emisuwa ne gavaako ebirwadde by’omutima.
- Amazzi g’omu bukebe (mineral water) makyamu. Amazzi amatuufu munnabyamizannyo g’alina okukozesa mulina okubeeramu ‘daloozi’ ne glucose, ebireeta amaanyi.
- Emmere ekaluba nga muwogo, amayuuni eba nzibu okubuna mu mubiri.


text:
OMUGGAGGA Hassan Basajjabalaba agambye nti akyetaaga okuweebwa obutale bw’omu Kampala okuli ak’e Nakasero ne Owino n’ekibangirizi kya Ssemateeka singa wabaawo omukisa gw’okuddamu okubimuguza.
Yagambye nti teyamattira na ngeri obutale buno n’ekibangirizi kya Ssematteeka gye byamuggyibwako Pulezidenti Museveni bwe yayingira mu nsonga gavumenti n’ekkiriza okumuliyirira ensimbi obuwumbi 142.
Yabyogeredde mu kakiiko ka palamenti akalondoola ensaasaanya y’ensimbi z’omuwi w’omusolo akaabuuzizza ku nsimbi obuwumbi 142 gavumenti ze yamuliyirira ababaka ze bagamba nti nnyingi nnyo.
“Oba mulaba ssente eza dirirwa nnyingi banzirize obutale bwange kuba nkyabwagala. Nnali mpangudde ttenda z’okubutwala mu ngeri ya bwenkanya kyokka ne bunzigyibwako. Bwe wabaayo akakisa k’okubunziriza mbwetaaga,’’ Basajjabalaba bwe yagambye.
Bwe yabuuziddwa oba yennyini kkampuni ya Haba egatta amakampuni agaali gaweereddwa obutale yagambye nti ye ssentebe wa kkampuni eyo era alina obuyinza obugiddukanya.


text:
Kampala
Omukazi ng’ava mu mmotoka
Bya EDDIE SSEJJOBA
OMUKAZI ayambalaganye ne poliisi ebadde emuggyako omusajja bwe babadde mu mmotoka nga bava okucakala e Kabalagala.
Bino byabaddewo mu masanganzira agagatta oluguudo lwa Mukwano ku luva e Namuwongo abaserikale ba
ttulafika bwe baawazeewaze omusajja eyabadde alemedde mu mmotoka y’ekika kya Nadia nga kigambibwa nti yabadde emulemeredde n’agisimba mu luguudo wakati.
Baamusikambudde okumuzza ebbali w’oluguudo kyokka n’abalwanyisa n’omukazi abamu n’abavulunga mu ttaka olw’amaanyi ge yabadde akozesa.
Abaserikale ba ttulafika abagezaako okuteeka omusajja ono ku mpingu yabalameredde ne balaajanira bannaabwe babayambe kyokka nabo n’abasinza amaanyi olwo ne beegattibwako omuserikale ow’ekitongole ekikuumi kyokka era n’abalema.
Wabula omukazi yabadde asigadde mu mmotoka eyabadde erekeddwa mu luguudo wakati ng’aliko baakubira amasimu okutuusa omuserikale bwe yagenze n’agisumbulawo n’agisimba ku bbali.
Omukazi oluvannyuma yavudde mu mmotoka n’alumba abaserikale abaabadde banywezezza omusajja n’atandika okubavuma.
Yeekutte ku musajja n’amulemerako nga bw’agamba nti bwe baba bamutwala naye bamutwalireko. Mmotoka ya poliisi ennawunyi yatutte omusajja eyabadde alabika nga mutamiivu ng’amaze okugonda kyokka omuwala n’asigala ng’atudde mu mmotoka.
Omukazi bakira alaajana nti ‘daalingi’ tondeka wano kyokka oluvannyuma yakkiriza okusigala ng’akuuma mmotoka.


text:
Masaka
Omukyala ng’aguza kasitoma ebirime mu katale.
Bya FATUMAH NAKATUDDE
ABALIMI bangi bamaze okusiga wabula ekisinga obukulu omaze okunoonya akatale. Okunoonya akatale nga waakasiga kikulu kuba kikuyamba obutafi irwa birime by’okungudde olw’obutaba na w’obitunda.
Ekimu ku by’osobola okukola okwewonya obuzibu buno kwe kufuna akatale w’otundira oba w’otuusiza ebirime byo. Hajji Aga Ssekalaala, ow’e Magigye mu Wakiso amaze ebbanga mu bulunzi n’obulimi era agamba nti omulimi n’omulunzi ow’omulembe asaanidde okwenoonyeza obutale bw’ebintu byabwe kuba kino kibayambako obutasalwa nnyo nga bwe kyadibadde ng’abasuubuzi babaguzeeko ku ssente entono.
“Singa ebibiina by’obwegassi bizzibwaawo kyandibadde kyanguyira abalimi okufuna akatale kuba baba balina eddoboozi ery’awamu era ng’omuguzi ne bw’aba ayagala bungi bwenkana ki basobola okubufuna.
Mu ngeri y’emu singa omulimi omu afuna obuzibi gamba ng’ebirime bye bifudde, baba tebasobola kufi irwa muguzi ono kuba abalala baba basobola okugattawo. Wabula Ssekalala awa omulunzi eyeesobola amagezi okunoonya akatale nga tannatandika oba nga by’alunda tebinnakula.
“Okugeza singa olunda enkoko ne zituuka nga tonnafuna katale kaazo, kiba kitegeeza nti zigenda kutandika okukuyingira
mu nsawo nga zirya emmere etakyali ya mugaso gye ziri”, Ssekalaala bw’agamba.
Wabula n’abalimi alina ebintu ebitono nabo basobola okukola amasitowa ku byalo ne bakung’aanyizaamu ebintu byabwe bwe biwera ne babitwala mu katale ne babitunda omulundi gumu nga kino kiyinza obayambako okufuna mu mulimu guno. Omugaso gw’akatale
1. Kiyamba omulimi okumanya omutindo gw’ebintu ogwetaagibwa ku katale n’afuba okugukuuma n’asobola okufuna
ssente eziwera.
2. Osobola okumanya sizoni n’ebirme ebiri ku ttunzi naawe n’obitegekera sizoni eddako n’oyongera okufuna.
3. Ofuna amagezi ku balimi n’abalunzi abalala b’obeera nabo nga mukubaganya ebirowoozo.


text:
kampala
Abalwadde mu waadi emu e Mulago.
Bya HAFSWA NANKANJA
MAAMA wujja, nfa obulumi, woowe, bampitire omusawo...!’, bino bye bimu ku bigambo ebikwaniriza nga waakatuuka ku waadi eya kazalite e Mulago.
Nga tujaguza emyaka 50 egy’ameefuga, omanyi Bannayuganda bameka abandifudde mu bbanga lino singa eddwaaliro lino teryaliwo?
Ku mulembe gwa Amin ne Obote nga Mulago ly’essuubi lyokka eryaliwo ku mulwadde omuyi, anti ng’awalala teri ddagala. Ne mu biseera bino, abantu we bagambira nti Mulago talina ddagala, obulwadde obulema eno gye babuddusa, ekiremayo oyo ng’eyiye basima!
Eddwaaliro lino lyatandika nga kirinika okujjanjabiramu endwadde z’obukaba okuva mu 1913 ezaali zeeriisa enkuuli mu Buganda.
Wabula erinnya ‘Mulago’ lyava ku ddagala eryayitibwanga ‘Omulago’ eryabeeranga ku lusozi luno, Ssekabaka Suuna 11 lye yasaabanga okwegobakoempewo embi? ‘Omulago’ lye lyagenda lifuuka naddala ng’Abazungu bazimbyeko kirinika yaabwe ne lifuuka ‘Mulago’.
Abantu baavanga mu bitundu by’eggwanga eby’enjawulo okufuna obujjanjabi mu kirinika eno era mu 1917 Abazungu ne basalawo okuligaziya ne bazimba eddwaaliro eddene erya Mulago omukadde.
“Mulago omupya azimbiddwa mu 1960 n’agattibwa ku mukadde olwo ne lifuukira ddala eddwaaliro gaggadde eryasooka okuzimbibwa mu Uganda”, Dr. William Nganwa bw’annyonnyola ku byafaayo bya Mulago.
Omwogezi w’eddwaliro lino, Dan Kimosho agamba nti mu 1962 nga tubuza ennaku nnya zonna okwefuga, Abazungu baakwata Mulago ne bamuwa Bannayuganda ng’ekirabo era okuva olwo ne lifuuka eddwaaliro lya Gavumenti erijjanjaba endwadde ez’amaanyi.
Dokita omuddugavu eyasooka okukola e Mulago yali Dr. Kibaya.
ENZIJANJABA EKYUSE
Ekibi nti embeera ya Mulago ennaku zino mbi nnyo. Omujjuzo mu waasi gususse, eddagala teririiyo, kumpi buli mulwadde agendayo eddagala balimulagirira mu bukirinika bw’abasawo baayo ebweru!
Dr. Nganwa agamba nti edda ng’omuntu tekimwetaagisa kutindigga lugendo kuva mu byalo kujja Mulago kufuna bujjanjabi.
“Waaliwo enkola nga bw’oba mulwadde, eddwaaliro gy’oli bakusalako akanyama ne bakatikka mu bbaasi za UTC okukaleeta e Mulago abakugu ne bakeekebejja era ne bawa n’eddgala lye balowooza erinaakuwonya.
Kino kyakendeezanga omujjuzo e Mulago ekitaliiwo kati. Ate waabangawo ne ambyulensi ezirawuna ebyalo buli lunaku, awaabanga omuntu omulwadde omuyi nga ku mulyango bassaako olugoye olumyufu olwefaanaanyiriza bendera ku kkubo.
Ambyulensi nga bw’erulaba ng’omulwadde emukima ng’emutwala e Mulago, ate nga bw’omala okuwona nga ambyulensi ekuzza eka. Kino tekikyaliwo,” bw’agamba.
Dokita Dean eyazuula obulwadde bwa Kwashokoir yaliko omusawo w’e Mulago; ate eddagala eriyamba abakyala abembuto kyokka nga balina akawuka ka siriimu obutakasiiga baana baabwe lyazuulibwa Mulago.
EBIZIBU BYA MULAGO
Mw. Kimosho agamba agamba nti Mulago yazimbibwa kujjanjaba endwadde n’obubenje obw’amanyi kyokka kati n’alwadde ssennyiga gy’addukira. Agamba: Mulago ajjanjaba ndwadde za maanyi, era n’obuyambi obutuweebwa bujja ku ndwadde zino.
Kitegeeza nti obulwadde obutonotono tebuba na ddagala limala, olwo abantu ne balowooza nti abasawo baayo babba eddagala ekitali kituufu.
Obukyafu bufuuse kizibu e Mulago nga buleetebwa abantu abangi abeeyiwayo. Emyaka 50 bukya liddizibwa Bannayuganda, eddwaaliro ligaziye, lijjanjaba ne bannansi b’ensi ezitwetoolodde.
Wabula eyalaba Mulago emyaka 50 egiyise tayinza butennyamira olw’engeri abakyala gye bazaalira mu nkuubo, olw’omujjuzo n’ebbula ly’eddagala nga kw’otadde n’abafere abalya ku balwadde ssente


text:
Masaka
Dr. Kihumuro ng’ayogera e Kasensero.
Bya ALI MAMBULE
AKULIRA ekitongole kya Uganda Aids Commission akyadde ku mwalo gw’e Kasensero okwekenneenya engeri abavubi n’abatuuze baayo gye bakuttemu obulwadde bwa siriimu, kyokka ekyamwewuunyisiza kwe kubasanga nga beegadanga emisana ttuku.
Yagambye nti Gavumenti ne bw’eneezimba amalwaliro amangi nga Bannayuganda tebakyusizza ku nneeyisa yaabwe okwegatta awatali kigendererwa obulwadde bwa mukenenya tebujja kuggwawo.
“Tutambudde ku mwalo gw’e Kasensero naye ekyewuunyisa kwe kubeera ng’emizigo egisinga ate gibadde miggalire munda. Naye bwe ntegeezeddwa nti mu buli muzigo omuggale mulimu omusajja alimu n’omukazi kyongedde okunnennyamiza kubanga bye bakola bye biviiramu ddala obulwadde buno,” bwe yagambye.
Yalambudde eddwaaliro ly’e Kasensero eryassibwawo mu 2007 ng’ekijjukizo eky’obulwadde bwa siriimu obwasooka okulabwako mu Uganda.
Kihumuro yagambye nti alipoota eraga nti ku bantu 100 abeekebeza siriimu e Kasensero 40 bamulina. Yagambye nti tekyamwewuunyisizza nnyo kubanga ekifaananyi kye kimu ekisangibwa ku myalo nga e Kasenyi, Bukakkata, Dimo ku nnyanja Albert n’awalala.
Abakulembeze b’e Rakai abaakulembeddwaamu omubaka Mathias Kasamba (Kakuuto) baabadde baakamala okumusaba eddwaaliro lino lyongezebwe ku muwendo gw’eddagala eriweweeza ku bulwadde bwa siriimu kubanga lijjanjaba omuwendo gw’abantu ogukubisa mw’ogwo gwe lyandibadde lijjanjaba.
Yalabudde ng’ebitongole ebigaba eddagala eriweweeza ku siriimu bwe liyinza okukendeera n’agamba nti ekiseera ekyo bwe kinaatuuka kijja kubeera kibi nnyo olw’ensonga nti eddimu lijja kubeera ddene.
“Kyenva mbawa amagezi, oyo yenna atannabufuna alwane nga bw’asobola okukakasa nti obulwadde obwo abwewala,” Dr. Kihumuro bwe yakkaatirizza.


text:
Kampala
1. Waliwo Kulaani esomebwa mu Luwalabu n`Oluganda era bw'ebaayo ngisanga wa ?
Eyo yo teriiyo, wabula faayo okuyiga okusoma Kulaani mu lulimi mwe yakkira ekyo kye kikukwatako. Naye bw'oba obadde obuuza Kulaani eri mu Luwalabu nga yavvuunulwa mu Luganda, noonya Kulaani Sheikh Abdurazaak Matovu gye yavvuunula mu matundiro g'ebitabo by'Obusiraamu.
2. Erinnya HANNAH litegeeza ki ?
Omukwano omungi oba okufaayo okulimu okulumirirwa ennyo eri omuntu (Mukwano gwo)
3. Erinnya Hatimah litegeeza ki?
Ekintu ekisaliddwaawo nga kyankomeredde nga tekikyusibwa. Abazadde mwegendereze nga mutuuma amannya g'abaana bammwe olw'ensonga nti mu kino tuba tusinza Allah era amannya gatera nnyo okukwatira ku bulamu bw'omwana ky'ova oweebwa amagezi omwana wo okumutuuma amannya amalungi agalimweyagaza mu bulamu bwe. Twewale okutuuma amannya agalimu ebirumira oba ebinakuwaza eri aba agawulidde
4. Kituufu okusaala n`Abasiraamu nga toli mukomole naye ng'oluvannyuma ojja kusiramuka bakukomole nga n`Obusiraamu omaze okubuyiga ?
Tekikuyamba kusaala nga tonnasiramuka era tekikugasa.Okusooka okusiramuka kiringa okusooka okufuna Visa olyoke oyingire mu nsi endala. Na bwe kityo okusobola okusaala nga Allah akuwaamu empeera nga z'awa Abasiraamu abasaala, olina kuba ng'osoose kusiramuka n'otayiririrwa n'osoma Obusiraamu oluvannyuma n'otandika okusaala. Obusiraamu bugenda na kubusoma tetukoppa bukoppe.


text:
Kampala
Abamu ku baasalidde mu muzikiti omupya. Ekif: Eva Naluwagga
Bya Eva Naluwagga
KHADI w’e Wakiso avumiridde enjawukana eziri mu ddiini y’Obusiraamu nga zisibuka ku butakkaanya n’abakulembeze abamu.
Sheikh Ismail Ssebaggala bino yabyogeredde ku mukolo gw’okuggulawo Omuzikiti omupya ogwazimbiddwa ekitongole kya Africa Muslim Agency ku kyalo Kitooke-Kaliiti mu Ggombolola y’e Mende mu Disitulikiti y’e Wakiso.
Ekitongole kyabazimbidde ne kaabuyonjo ey’omulembe, nayikonto n’okubawa emizindaalo.
Ssebaggala yavumiridde enjawukana eziri mu ddiini y’Obusiraamu n’ategeeza nti, “Allah y’agera era y’agaba obuyinza. Nsaba buli Musiraamu okweyisa obulungi eri bannaffe nga tukoppa empisa za Nabbi Muhammed.”
Omuzikiti omukadde gwafuuliddwa ddwaaliro eriyitibwa Wakiso Muslim District Health Centre Kaliiti.
Ku mukolo guno mwabaddemu n’okugabira amasomero agali ku musingi gw’Obusiraamu ebintu ebikozesebwa mu byemizannyo nga byabakwasiddwa Khadi w’e Wakiso, Sheikh Ismail Ssebaggala nga ye yatuukirira ekitongole kya UNICEF n’asaba obuyambi buno.
Mu bintu ebyaweereddwayo eri amasomero Kaukab Islamic Centre ne Anoonya Infant Muslim School mwabaddemu emipiira, ttanka z’amazzi n’ebirala.


text:
Kasalabecca
Ennyumba eyogeza abantu obwama.
OMUGAGGA Johnbosco Ssebalamu afunye muliraanwa asitudde ggoloofa etandise okwogeza abantu obwama.
Kyokka ensereka y’ennyumba eno efaanana nga obusiisira y’esinze okubakuba era abagagga bangi abayitawo nga bagenda e Ntebe bakendeeza ku sipiidi okwelolera ku ggoloofa eno.
Ennyumba eno abamu gye baabadde bayita wooteeri olw’obunene esangibwa ku lusozi Kakungulu okumpi ne Estate ya Akright.
Owoolugambo waffe atugambye nti abamu ku batuuze bagamba nti ya munene omu mu poliisi ya Uganda. Mbu n’ennyumba ze zazze azimba mu bitundu by’eggwanga eby’enjawulo ziri mu pulaani eno.
Ate abalala bagamba nti ya mukungu omu akola mu ofiisi ya pulezidenti abamu ku bamumanyi bye baawakanyizza nga bagamba nti talina ssente zisobola kuzimba kintu nga kino.


text:
Abakyala Abasiramu nga bali ku mwoleso gwa Tawuhid Islamic Centre e Mengo.
Bya Fahami Wasswa
OLUNAKU lwa Ssekukkulu olubaawo buli December 25 olukuzibwa okujjukira amazaalibwa ga Yesu (Nabbi Issa) terukkirizibwa mu Busiraamu.
Sheikh Farid omusomesa w'eddiini ku muzigiti gwa Alidina, agamba nti, ekibi ekiri mu kukuza olunaku luno kwe kuzaaza Allah, ate nga mu Kulaani surati Ikraasi, Allah yagamba nti, "Bagambe Allah ali omu, tazaala ate tayazaalibwa." Kati buli lw’okuza Ssekukkulu, oba okkaattiriza nti Allah alina omwana.
Allah yatonda omuntu mu ngeri nnya, yatonda omuntu nga amujja mu ttaka nga talina nnyina wadde kitaawe oyo ye Adam. N'atonda omuntu ng'amuggya mu lubirizi lw'omusajja (Eva). N'atonda omuntu ng'amuggya mu mazzi agava ku mugongo, eyo y'engeri gye twatondebwamu. Era n'atonda omuntu ng'amuggya mu kisaayisaayi era nga talina kitaawe oyo ye Nabbi Issa. Tulina okumanya nti Allah alina obusobozi okulagira ekintu nti kibe ne kiba.
Nabbi Issa ffe Abasiraamu tumumanyi nga mubaka wa Allah, yazaalibwa nga 4 omwezi ogwa Zurihijja (12). Mu Kulaani surati Talimu (66:12) Allah yatuma malayika Jibuliru ewa Mariam n'amufuuwamu omwoyo.
Ate mu surati Mariam, Allah ayogera engeri Nabbi Isa gye yazaalibwamu. Mariam bwe yawulira obulumi bw’omwana, yawulira eddoboozi nga limulagira okunyeenya ettabi ly’omuti okwava entende, nagyirya. Olwamala okugirya nalumwa era n'azaala.
Ate Sheikh Muhammadi Muraje, omukulu we ttwaale ly'e Wandegeya, agamba nti Omusiramu yeegendreze bino ku Ssekukkulu
Togoberera kyakukuza Kulisimaasi kuba oba onyiiza Allah, togenda mu masanyu gonna agategekeddwa, kola emirimu gyo nga bulijjo bw’okola. Bwe bakuweereza emmere girye olw’okukuuma omukwano n’oluganda era ne baswahaba baagiryanga.
Abasiraamu kye boogera
Sheikh Muhammadi Mulaje, Mukulu wa twale ly'e Wandgeya: Allah yakireeta bwatyo lwa nsonga nti yayagala kulaga abantu ab'omulembe ogwo nti alagira bulagizi nti kibe ne kiba
Abdalah Kyeswa, Mubulizi wa ngiri mu Islamic call society. Bannange abantu bamanyi amazima naye ate tebaagala kugoogera. Oyinza otya okugamba nti omwana ate ye, taata. Mariam yabeera olubuto nga Allah yalagide kuba alagira bulagizi nti kibe ne kiba.
Noor Namande oW'e Kawempe. Nze kye ng'amba nti Allah alina bingi by'akola nga biri waggulu w'okutegeera kw'abantu. Singa yali wa kuzaala lwaki teyazaala Adam atalina kitaawe wadde nnyina.
Hajji Yunusu Mukasa, ow'e Nabweru. Allah alina obuyinza obwenjawulo. Kati singa agamba nti beera mulema tosobola kugaana, bwe kityo bwe kyali ne ku Nabbi Issa. Yagamba bugambi nti Mariam abeera olubuto n'alubeera.


text:
Kampala
Okukozesa ssigiri ezikekkereza amanda kikuuma obutonde bw’ensi.
Abantu bettanire amasannyalaze g’enjuba n’ebintu ebikekkereza amasannyalaze n’enku’
Bya WASSWA FAHAMI
OKIMANYI nti okukuuma obutonde bw’ensi kutandikira wuwo mu maka? Ka kubeere kutema bibira, kulwanyisa buveera oba okukendeeza omukka ogw’obutwa byonna bitandikira ku kaweefube gw’okoze awaka wo.
UGANDA erina obuzibu bw’amasanyalaze, era wadde Gavumenti erina entegeka okugasaasaanya mu byalo, engeri Bannayuganda gye batemye ebibira ne kikyusakyusa embeera y’obudde, era amasannyalaze tegajja kutumala.
Mu maka ga Bannayuganda agasinga obungi, bakozesa nku okufumba y’ensonga lwaki n’ekiganda ky’enku ekyabanga ku 100/- kati kiri ku 1000/- oba okusingawo.
Lipoota eyakolebwa oluvannyuma lw’okubala abantu mu 2002, yalaga nti amaka 92 ku buli 100 mu Uganda gakozesa nku okufumba ate 74 ku buli 100 bakozessa tadooba ez’amafuta eky’obulabe eri obulamu bwabwe n’obutonde bw’ensi.
Nga twetegekera okujaguza emyaka 50 egy’ameefuga, kyetagisa okukekkereza enku n’amanda agakozesebwa mu maka gaffe kiyambe okutaasa obutonde, n’okukimanya nti ekyio ky’olaba ng’ekitono kye kiyinza okuleetawo enjawulo.
Abdalhah Mujuzi, asiika ebyennyanja mu Ndeeba agamba nti abadde akozessa ebinywa by’enku 10 buli lunaku naye kati akozessa ebinywa bitaano okuva lwe yagula sigiri ekekkereza enku.
Ate Margaret Kiwanuka, omukungu mu kibiina kya Friends of Wealthy Enviroment, ekikola ssigiri n’ebyoto ebikekkereza amanda n’enku agamba nti waliwo obwataavu okulwanirira obutonde bw’ensi ng’abantu balekera awo okukozesa ssigiri n’ebyoto ebya bulijjo basobole okufissa ku ssente.
Mw. Kiwanuka agamba nti omuntu ayinza okukekkereza ebitundu 75 ku 100 eby’amanda n’enku; eyali akozeseza ensawo mu wiiki emu n’emalawo mwezi.
Ebyoto ebizimbe bikekkereza omuliro kuba afumba ateeka enku mu mulyango gumu n’afumba ebintu ebisukka mu kimu.
Waliwo obwetaavu okutandikawo engeri y’okufumba eteetaagisa nku oba manda okugeza; nga bakozessa amasannyalaze agava mu kasasiro, engoye enkadde n’ebipapula.
AMASANNYALAZE AGAVA MU KAABUYONJO:
Buli maka galina kaabuyonjo kyokka singa twali tuzikozesa okuggyamu amasannyalaze ne ggaasi ow’okwota n’okufumba osanga singa tukekkereza obutonde bw’ensi.
John Musisi ow’e Makerere agamba nti Gavumenti yandirifudde tteeka buli ssomero erisussa abayizi 100; obutale n’amalwaliro okukola amasannyalaze mu kaabuyonjo zaabwe.
“Kino kiyinza okuyambako okukekkereza enku n’amasannyalaze ne tukuuma obutonde bw’ensi,” Mw. Musisi bw’agamba.


text: OBUSUUBILI BWABABARUME: Esubila khunyasaye sefwe onyala biosi, Omulonji welikulu nende esialo. Emususbilila yesu Kristo Omwanawe omutelwa omwami weefwe, Owabelekwa inda yaRoho Omutakatifu: Niyeebulwa nende, omukhana omushisilia Mariamu. Yenyasibwa mundalo tsiaPondio Pilato, Nakhomwa Khumulaba, Nafwa nayabilwa mung'ani. Niyeekha mubafu, Nakulukha natsia, mwikulu, Niyeekhala khumukhono musaatsa kwaNyasaye seefwe Ounyala biosi, Neyo ewa alirula okhubakhalachila eshina abalamu nende abafu. Emussuubila Roho, Omutakatifu, Nende Ikanisa indakatifu ingatsoloka, Nende Okhuleshelwa ebionoono; Nende okhulamukha khwomubili, Nende obulamu oburahwaho ta. AMINA


text: TSAALA YOMWAMI Eseefwe ouli mwikulu, Eliralio liriibwe, Obwamibwo bwitse, Aka wenya heekhole musialo, shinga olwa keekholanga mwikulu. Okhuheelesia leelo ebilibwa biefwe bialeelo, Okhuleshele ebionon bieefwe shinga ifwe alwa khubaleshelanga abakhwonoonela. Orakhuyila mukhurechekhwa ta; nokhuhonie mumabii. Okhuba obwami nende obuyali, nende oluyali, nebibio ebisoni nebisoni, AMINA. OBUKOOSIA BWOMWAMI Obukosia bwomwami weefwe yesu Kristo, nende obuheli bwaNyasaye nende obuwinjani bwaRoho Omutakatifu, bubeetsanje khuifwe fwesi obusia nobusia. AMINA.


text:
Ntungamu, Uganda
Bya Rwambuka Mugisha
MEEYA w’ekibuga Ntungamo, Jacob Kafureka asabye bayinvesita beeyongere okujja mu kitundu ekyo kiyambe okwongera okutumbula enkulaakulana.
Kafureka yagambye nti bayinvesita be beetaaga si bagwira bokka wabula n’abagagga Bannayuganda naddala abazaalibwa mu kitundu ky’e Ntungamo.
Wano we yasinzidde ne yeebaza omugagga w’omu Kampala, Eric Tugume olw’okuzimba wooteeri ey’omulembe eyitibwa Smart Guest House mu kibuga Ntungamo mw’azaalwa. Kafureka ye yabadde omugenyi omukulu mu kuggulawo wooteeri eno.


text:
Mubende
Abamu ku batuuze abaakwatiddwa. Mu katono ye Kagulire.
Bya Luke Kagiri
ABATUUZE abagambibwa okukulembera bannaabwe ne bookya enju y’omutuuze gwe balumiriza obulogo baakiguddeko poliisi bw’ezinzeeko ekyalo n’ekwatako munaana.
Poliisi mu Disitulikiti y’e Mubende yakutte abamu ku batuuze b’oku kyalo Kyabakadde, ekiri mu Ggombolola y’e Makokoto, mu disitulikiti y’e Mubende bwe baalumbye amaka ga Steven Kagulire okwabadde n’edduuka erisuubuza ebintu ne babiteekera omuliro ne bibengeya.
Abaakwatiddwa kuliko Paul Ssenyombi, Steven Katembeyi, David Kyabuyinza, Alex Bugembe, Kahindu Kapirisira, Teddy Kazinga, Rose Nantambi ne Charles Ssegawa nga bonna batuuze b’e Kyabakadde.
Kigambibwa nti abatuuze baludde nga beemulugunya ku munnaabwe ono nga bamulumiriza okuba n’amayembe agabatulugunya. Ekikolwa kino kyakoleddwa matumbibudde bwe baakumye omuliro ku nju ya Kagulire wabula n’asobola okusimattuka n’ab’omu makaage.
“Mmaze akaseera nga mpulira abantu abannewerera okunzita era mbadde nneebaka mpuliriza nga kye kyannyambye okutaasa abantu bange bonna tewali yafunye buvune,” Kagulire bwe yagambye.
Poliisi eyakulembeddwamu OC wa Kassanda, Dan Ampadde yagenze ku kyalo kino n’ekwata abatuuze munaana abateeberezebwa okuba mu lukwe luno yadde abamu badduse. Dan Ampadde yategeezezza nti yadde ng’abatuuze abalala badduse bagenda kusigala nga babanoonya.
“Tetuyinza kukkiriza bantu kutwalira mateeka mu ngalo ate basigale nga bayinaayina. Tugenda kuleeta abaserikale abalala tufuuze ekyalo kyonna, tubakwate bavunaanibwe,” Ampadde bwe yagambye. Kagulire n’omukyala n’abaana baabwe 7 baddukidde ku poliisi e Bukuya nga kati we basula


text:
Kanyumiza
Kagimu mu kagaali mw’atambulira kati.
Bya Job Nantakiika
TEYANDIBADDE Nnaalongo bwe tukulanye kunsuulawo kati mu kiseera we mmwetagira ennyo. Bw’atyo Badru Kagimu, 32, ow’e Masanafu bw’atandika okulombojja ennaku gy’alimu oluvannyuma lwa Nnaalongo we, Mable Namulondo okumuddukako bwe yakutuka enkizi mu kabenje ke yafuna. Byonna abirombojja bw’ati:
Omwaka oguwedde ndifa ngulojja. Nava awaka nga January 24, 2011 ne ng’enda nnoonyeze abalongo ekyokulya. Nalinnya booda nsobole okutuuka amangu e Nakasero gye nali ndaga. Nga tutuuse e Mulago, mmotoka ya buyonjo yatutomera ne ngwa wansi ate n’enkululira wansi.
Obulumi bwe nawulira ku ssaawa eyo nga bankulula kw’olwo kwe nakoma okutegeera, ng’enda okudda engulu nga ndi mu ddwaaliro e Mulago. Ng’enda okusisimuka nga bazadde bange banneetoolodde kwe kubuuza ogubadde bwe nagezaako okwekyusa nga nzenna omubiri gunnuma. Bantegeeza nga bwe nali nfunye akabenje.
Nga ndi mu ddwaaliro, bankuba ebifaananyi ne kizuulibwa ng’enkizi zaali zisesebbuse ng’olwo sikyasobola kutuula. E Mulago namalayo emyezi esatu era olwatereeramu ne bansibamu ebyuma ebiwanirira amagumba n’ekisipi ekinene mu kiwato okuwanirira omugongo. Bampa akagaali mwe ntambulira nga n’okutuusa kati kati ke nkozesa.
Ekyanzigya enviiri ku mutwe kwe kuba nti we nafunira akabenje nalina abakyala babiri, Nnaalongo Namulondo ne mukyala mukulu Jackie Nabatanzi (Hanifa) kyokka ku bombi tewali yalabikako mu ddwaaliro era emyezi egyo gyonna nga mmange y’andabirira.
Abakyala bangobaganya
We nafunira akabenje nali mbeera Nansana ng’abakyala bombi gye mbapangisiriza buli omu n’omuzigo gwe. Abakyala bwe batajja mu ddwaaliro nalowooza nti balabirira baana. Nga nsiibuddwa e Mulago natuukira wa mukyala mukulu Hanifa ng’ono mmulinamu abaana bana.
Kye nasanga eno kata banzize mu ddwaaliro nga mpunze. Kaddulubaale wange yakantema nti teyali mwetegefu kundabirira nti ng’ende ewa Nnaalongo Namulondo. Natunula nga sibitegeera, kwe kugamba be nali nabo bantwale ewa Nnaalongo wange.
Bantwala ewa Nnaalongo naye baalinga abaateesezza kuba n’ono yasooka kwekanga n’ang’amba nti, ‘Ssebo abo bakuzzeeyo ewa mukyala mukulu y’aba akulabirira.
Ganneesiba ne ndowooza ebintu bingi ng’omutwe gujula kwabika. Nalowoozaamu nti singa nafiira mu kabenje okusinga okubonaabona nga nneenyinyalwa abakazi be nali ndowooza nti mbiriizi zange.
Mu kifaananyi, Badru Kagimu bwe yali tannafuna kabenje. Ali ne mukyala mukulu n’abaana baabwe.
Entabuka Nnaalongo gye yatabukamu, abaali bantutteyo bansitula ne banziza ewa mukyala mukulu naye awaka yamalawo ennaku nnya, olwokutaano n’aleeta booda n’esomba eby’omu nju byonna n’atambulamu.
Ono yandeka mu maziga kuba nalowooza embeera gy’andeseemu naye mu mutima ne ng’amba oba kutwala bintu atwale kasita abaana abasigazza ajja kubalabirira.
Mu kiseera kino we namanyira nti okubeera omuntu mulamu ku mizigo kirungi kubanga omuwala eyali asula mu muzigo ogwali gunninaanye ye yatandika okunzijanjaba ng’ampa ku mmere.
Ebizibu nga bwe biba, obulwadde bwange tebwalemesa landiroodi kubanja zize era ekyaddirira ye mukyala ono okunzizza ewuwe naye bwe nalaba nga mmukaluubiriza ne mmusaba antwale ewa jjajjange e Masanafu gye mbeera kati.
Mu May wa 2011, Nnaalongo yeekuba mu kifuba n’asitula ebintu byonna mu muzigo gwe twali tupangisa n’ajja ewa jjajja n’atandika okundabirira naye ate mu December lwe yatandika okwecankuula.
Mu January w’omwaka guno lwe yansuddewo ng’agamba nti akooye okundabirira.
Ebintu nga bwe yali abisibye okuva e Nansana bwe yabisitudde n’agenda.
Naye teyandibadde Nnaalongo n’andeka mu nju nga nfaanana bwenti ne yeerabira omukwano gwaffe!
Nnaalongo wa Kagimu eyamulese mu nju.


text:
Zirabamuzaale
NAKIJOBA bwe yalaba ng’omulokole amwesibyeko olw’omulenziwe Ziraba n’asalawo amwatulire ku bye yali amuwuliddeko.
“Ennaku ezo nnawulira nti balo yakuddukira era ensonga zikyalanda eby’omulenzi lwaki tobyenenya?”.
Omulokole, “Yesu yeebazibwe aboogera swaakaba ku bannaabwe baliswazibwa mu maaso ga Mukama ku lunaku luli”
Nakijoba, “Ebyo sooka obiveeko mbuulira ekituufu oli mufumbo oba? Bino si bya kusaaga kubanga mwannyinaze tasobola kwetantala kuwasa ggaali ekozeeko”
Omulokole,“Abaabikugambye Baibuli b’eyogerako nti baliswazibwa. Nze mbadde simanyi nti bw’ozaala mu musajja olwo aba afuuse balo. Kale yazze ewa kitange naye ekyamuleese kulaba baanabe”.
Nakijoba, “Ate ogambye nti ebikwogerwako bya bulimba olabye amazima bwe gazuuse?”.
Omulokole,“Yesu y’amanyi amazima ge njogerako era y’amanyi ebifa mu mwoyo wange kuba ebyange n’omusajja oyo byaggwa”.
Bino okubituukako omulokole yabadde akyaddeko ewa Nakojoba ng’alondoola we bituuse ku kyama kyabwe ne Ziraba.
Nakijoba, “Ekyama kyammwe nkirabamu omuziziko kuba omusajja gwe wazaalamu abaana muziziko munene eri mwannyinaze.”
Obudde bwali butandise okuwungeera bw’atyo omulokole n’asiibula ‘mulamuwe’ wakati mu nnyiike. Enkeera Nakojoba amawulire gaamutuukako nga bba w’omulokole bwe yakyaddeko ewa taata, n’aleeta n’entwala y’ebintu era abazadde ne bamuwa wiiki bbiri addukire mukaziwe. Bino bwe yabimanya Nakijoba n’asitukiramu okugenda e Luweero abifuuwe mwannyina Ziraba. Lwali lwa ssande era Ziraba yasangibwa ava mu kkanisa.
“Eh ng’okomyewo mangu eka owunyeeyo buwunyi?” Ziraba abuuza mwannyina.
Nakijoba, “Ekindeese ekipayoppayo nsonga ya mulokole gwe mbadde nkusendera owase. Mwana wange oli wa bizibu”.
Ziraba, “ Mpitiramu mpulire”
Nakijoba, “Omukyala mufumbo n’ennaku ezo bba yakyadde mu bakadde be n’abaleetera entuutuuli y’ebintu”.
Ziraba, “Namulabirawo kw’egyo emyaka abadde tayinza kuba nga tafumbirwangako. Bababakyali mw’ebyo Namutebi n’ayingirawo.Olwayingira n’afukamira okwaniriza Nakijoba mu ggonjebwa.
Bwe yafulumamu abooluganda ne balukoleeza.
Nakijoba, “ Naye omuwala ono antayiminga buli lwe mbeera wano ateekwa okujja ng’alinga omuwendule!”.
Ziraba, “Ewaabwe si wala okuva wano ate oluusi abeera ayitawo n’akulengera.”.
Nakijoba, “Emmeemekatale bw’ogamba nti mubeere naye tekirina buzibu osanga yandikyusa mu mpisa tomanya”. Namutebi olwayingira emboozi n’esalika wabula naye yamalawo akabanga katono n’asiibula. Nakijoba yaleka yeeyamye okunoonyeza mwannyina omukazi omutuufu.
Ntegeka ki eriwo?
Ebyaddirira birinde wiiki ejja.


text:
Kampala
Mukazi wange baamulongoosa gye buvuddeko abasawo ne batusaba twesonyiwe eby’okwegatta okumala ebbanga lya myezi ena. Ng’ezezzaako okukigumiikiriza okumala kati omwezi gumu naye mpulira nga nfa. Njagala kunyumya ku kaboozi. Waliwo omuwala gwe mpulira nga ntandise okwegomba era njagala kusindako naye mukwano waakiri omulundi gumu. Ssenga nkikole?
P.K e Bweyogerere.
Nga tonnalowooza kwebaka na mukazi mulala, sooka weebuuze nti ssinga gwe gwe baalongoosa ne basaba mukazi we yeesonyiwe eby’okwegatta kyokka n’ayenda wandiwulidde otya! Nga bw;osobodde okugumiikiriza omwezi n’egisigaddeyo nkakasa osobola.
Okwenda ojja kuba olidde mu munno olukwe ate n’obwenzi buleeta endwadde z’ekikaba nga siriimu n’obulala.
N’omuwala gw’ogamba okwagalako omulundi ogumu kizibu okukikomya. Anti bagamba nti ekiwoomereze kizaala enkenku.


text:
Kabalagala
Ekibuga ky’e Kabalagala abaayo gye banoonya ssente emisana n’ekiro.
Bya ANTHONY SSEMPEREZA
KABALAGALA ekibuga ky’abadigize, ekisula nga kitunula, bakola emisana n’ekiro, essaawa 24 amaduuka ebbaala n’ebibanda bya ssente tebiggalawo.
Kabalagala kisangibwa mu ggombolola y’e Makindye, mu disitulikiti ya Kampala, ku luguudo oludda e Ggaba, kisalagana n’ebyalo omuli; Kibuli, Nsambya, Kansanga ne Muyenga. Abamubeeramu bagamba nti kumpi buli bizinensi gy’oteeka e Kabalagala eyitimuka.
Bizinensi ezisinga okutambula obulungi mu Kabalagala ya bbaala, okutunda omwenge, loogi n’ebyokulya. Bangi ku bakola ssente mu Kampala, bagenda Kabalagala gye baziriira olwo n’osanga nga buli bbaala eri mu Kabalagala ejjuzza, ate ku wikeendi kiyitirira.
Omu ku bataka ba Kabalagala nga y’omu ku bagagga abalinamu ebizimbe, Mw. John Ssebaana Kizito, agambye nti Kabalagala bannansi be bamwezimbidde okumutuusa w’ali. “Bamufunampola be beezimbidde ekibuga kyabwe era kyasooka kuba kitono ddala, nga kya buduukaduuka.
Omusajja ne mukaziwe abaakolanga ogw’okusiika Kabalagala eyacaaka ennyo mu kitundu kino ye yavaako erinnya Kabalagala,” bw’agamba. Ezimu ku bbaala ez’amaanyi eziri mu Kabalagala mulimu; Capital Pub, Punchline Pub, Deposh Bar, zino zikeesa obudde.
Abookya ennyama nabo bakola nnyo ensimbi kubanga eno waliyo abayizi bangi abava e Kenya n’e Tanzania nga basomera mu KIU, bano baagala nnyo ennyama. Ennyumba zaafuuka loogi Okumanya Kabalagala kifo ky’amasanyu, agaali amayumba omwasulanga abantu gonna baagafuula loogi.
Ebifo ebisinga eby’amasanyu e Kabalagala tebiggalawo ng’oggyeeko amaduuka agatunda cakalacakala agaggalawo ku ssaawa 3.00, go amaduuka amanene omuli supamaketi tegaggalawo kuno kw’ossa ebifo ebitunda ensimbi omuli Forex Bureau, ne mobile money nabyo tebiggalawo.
Obuzzi bw’emisango Kabalagala alimu ebitundu omuli Kikubamutwe, eno esulayo bamufunampola era obuyumba bwabwe bwa mugotteko.
Embeera mu kitundu kino mbi, obwamalaaya bungi n’abavubuka okunywa enjaga. Olwokuba amawanga mangi mu kubalagala n’emize mingi, nga oggyeko obwamalaaya ogwafuuka omulimu omukulu mu kitundu kino, okulya amayirungi baakifuula kya lwatu, abasinga okugalya be Basumali abagaliira mu ‘Katuba’ kuno kw’ogatta okulwanalwana, n’addala Abasudani tewayita lunaku nga tolabye balwana naddala nga batamidde.
Sula Zziwa, agambye nti, bamalaaya bangi, abajja mu Kampala waliwo bamalaaya abava e Rwanda, abayingirawo buli Lwakusatu okutuukira ddala ku Ssande bano ba bbeeyi okumugula atandikira mu 50,000/-, babeera mu bifo eby’ebbeeyi mu Kabalagala. Ate bo abatali ba bbeeyi babeera mu Kafo akayitibwa Katuba. Bano ba10,000/-.


text:
Kampala
Kagame
PULEZIDENTI wa Rwanda, Paul Kagame yassizza abantu enseko bwe yagambye nti Arsenal yamuyozezzaako ennaku ya Rwanda okukubwa Uganda ku fayinolo ya CECAFA.
Bwe yabadde omugenyi omukulu ku mukolo gwa ‘Young Achievers’ Awards’ e Munyonyo ekiro kya Ssande, Kagame yasoose kuyozaayoza Cranes olw’okuwangula ekikopo kya CECAFA n’agattako nti, “Ku Lwomukaaga nali mpagira ttiimu bbiri. Ebyembi, emu yakubwa ate endala n’ewangula...”
Abagenyi abaabadewo (omuli ne Pulezidenti Yoweri Museveni) kwe kulinda Kagame ababuulire ttiimu ezo nga balowooza nti agenda kwogera Uganda nti ye yawangudde ne Rwanda nti ye yakubiddwa.
Wabula yabatebuse bwe yagambye nti, “Eyakubiddwa yabadde Rwanda ate eyawangudde yabadde Arsenal!” awo buli omu kwe kuseka nga beewuunya engeri Arsenal gye yasensera omukulu ono.


text:
Bya Fred Kateregga
PULEZIDENTI wa FUFA, Lawrence Mulindwa ne ssentebe wa USL, Kavuma Kabenge mwembi mukkirize mu mitima gyammwe nti waliwo ensobi ze mukoze ezittattana omupiira.
Nkimanyi nti mulina ebirungi Bannayuganda bye babasiimako naye ng’omulungi bw’atabulako kamogo, entalo zammwe ez’obuntu, mulowooza bannamupiira tebazikooye olw’okuguttattana? Mulindwa nakulabula ku ky’okuwaayo liigi eri abakungu ba kiraabu nga teweesigalizzaawo buyinza era ekyava mu kino, ye USL okwewandiisa nga kkampuni.
Kabenge okuwandiisa USL nga kkampuni, FUFA yali ludda wa kubanga eno y’ensonga lwaki Kabenge agamba nti FUFA tebalinaako buyinza. FUFA yali etegese ku liigi n’eremwa n’ekibiina kya ttiimu za supa (SDCA) nakyo kyategekako ne kiremwa. Kitegeeza nti FUFA ne USL baalina okugatta obwongo okuddukanya liigi obulungi.
Kikyamu Kabenge okunyooma FUFA naye ne FUFA ekola ensobi ezinyiiza USL, okugeza mu ssemateeka wa FUFA agamba nti yayingiza aba USL mu 2010 kyokka mu ttabamiruka eyali e Portportal tebaayitibwa! Omupiira bwe gwali guleetebwa mu Uganda mu 1897, Mulindwa ne Kabenge mwembi temwaliwo ekitegeeza nti bwe muba mugaanyi okutegeeragana, muguveemu.
Mwenna muli baamupiira kyokka mwerabira nti entalo zongera kuddusa abawagizi mu bisaawe. Pulezidenti Museveni bwe yali e Munyonyo gye buvuddeko, yabalabula okukomya entalo. Uganda bwe yategeka emizannyo gy’amagye egya Afrika ne CECAFA, Pulezidenti yeeyama okusikiriza amakampuni okusiga ensimbi mu mizannyo n’alabula abawakula entalo.
Kati entalo zammwe zitwaliddemu ne Mujib Kasule era bitandise okuyiting’ana nti yawandiikidde Supersport okusazaamu endagaano y’okusasulira liigi, ekintu ekikyamu naye nga byonna bikolebwa okukyayisa Mujib eyazannya ku mupiira.
Mulindwa alina Anthony Kimuli, Mujib Kasule ssaako Moses Magogo, be ndowooza nti bw’avaawo omu ku bo asobola okukulembera. Mu USL nayo waliwo Fred Muwema (Villa), Ali Sekatawa (URA) ne Thadius Kitandwe (Bunnamwaya).
Ekyo bwe kirema, FIFA esindike omukungu omulala atali Ashford Mamelodi atunuulire endagaano ezaakolebwa.
Wabula nga byonna tebinnasibwa mu nkola, Kabenge olina okukkirizza nti oli wansi wa FUFA kuba ye yakuwa USL, naawe Mulindwa manya nti omukulembeze omulungi tusinga kumulaba ng’ali mu bizibu ne tulaba engeri gy’abivvuunuka nga talumizza balala.
kateregaya@yahoo.com
0782077016/0703286309


text:
Mityana
Abatuuze nga batudde mu gumu ku musiri gwa lumonde ogwayonooneddwa ente.
Bya Luke Kagiri
Abatuuze n’abakulembeze b’eggombolola y’e Kalwana mu Disitulikiti y’e Mubende basattira olw’Abalaalo okuleeta ente mu kitundu kino ne zitandika okwonoona ennimiro zaabwe. Abatuuze bagamba nti kirabika ababagoba ku ttaka be baaleese ente zino.
Ebyalo ebyasinze okukosebwa kuliko; eky’e Mayiriki awamu ne Kitagonerwa, ente gye zaalidde emisiri gy’emmere gyonna. Mu kiseera kino amaka g’abantu agasukka mu 100 ge gali mu kubonaabona olw’enjala oluvannyuma lw’emmere yaabwe okwonoonebwa ente.
Bukedde yatuuseeko mu kitundu kino kyokka nga mu maka agamu abatuuze basiibirira ffene na mazzi nga n’awamu abaana bakaaba olw’enjala.
Abatuuze abaabadde bakulembeddwamu ssentebe waabwe, Damiano Kiiza baliko omugagga gwe balumiriza nti ye yaleese ente zino okubagobawo. Kyokka wiiki ewedde abatuuze nabo baatabuse ne bateega ente zino ne batemaatema mukaaga.
Wabula poliisi yakutteko babiri ng’egamba nti be baakulembeddemu bannaabwe okukola ekikolwa kino. Abaakwatiddwa kuliko; Paul Ssekuuya ne John Nsubuga abaggaliddwa ku poliisi y’e Kikandwa.
Omuduumizi wa poliisi mu Disitulikiti y’e Mubende, Enock Abaine yagambye nti abatuuze baabadde batandise okukola effujjo, era abaakwatiddwa balina okuvunaanibwa.


text:
EBYEDDIINI
Ab’ekkanisa ya Revival Christian Centre Buddo nga basitudde obutebe okudda eka oluvannyuma lw’okusabira mu kisiko wansi w’omuti.
Bya Job Nantakiika
BANGI ababalaba buli Ssande nga bakung’aanyidde wansi w’omuti mu kisiko okutendereza Omutonzi bagenda boogera obutonotono nga bagamba bandiba ab’ebiddiiniddiini ng’eya Kibwetere so nga bunnanfuusi bw’abantu bwe bwa batuusa ku kino.
Omusumba Irene Kato 60, ow’e Buddo y’asabira mu kisiko oluvannyuma lwa kkanisa ye okumenyebwa. Byonna bino abittottola bw’ati:
Nga nvudde mu Prayer Palace e Kibuye twatandika kkanisa eya Doors Of Salvation mu 2006 ng’eno nagivaamu n’entandika eno eyange Revival Christian Centre e Buddo naye olw’obunnanfuusi bw’abantu waliwo abaagenda e Mmengo ne bamusekeeterera nti kkanisa agitadde kumpi ne we batikira Kabaka. Ab’e Mmengo bajja ne bagimenya ne bansuubizza okutuzimbira kkanisa awalala naye n’okutuusa kati tetubalaba.
Nga tukyalinda ekisuubizo ekyo twasalawo tusigale nga tusabira wano we baamenya eri wansi w’omuti mu kisiko era buli mukkiriza ajja n’akatebe ke nga tusaba ku Ssande lwokka.
Abakkiriza bangi badduka kuba enkuba bw’etusanga nga tusaba etuggwerako.”
Kaweefube w’okufuna ayogera ku nsonga eno okuva e Mmengo yagudde butaka.


text:
Ekizimbe kya nnaggagga Sudhir kye baggadde ku luguudo lw’e Ntebe Road olw’obujama.
ABASAWO b’ebyobulamu mu KCCA batabukidde ab’ebizimbe ebijama. Baggadde ebya nnagagga Sudhir bibiri e Nakasero n’omwaliiro ku akeedi ya Energy Center ogusingako wooteeri ne saluuni era abasuubuzi abasoba mu 200 bakaaba.
Ekibinja ky’abasawo okuva mu ggombolola ya Kampala Central abaakulembeddwa, Mohammed Kirumira baakedde ne baggala ekizimbe ekiri mu poloti nnamba 09 ekya Sudhir. Ekizimbe kino kisingako abakyala abafumba emmere. Ekifo kino baakikazaako lya Kimese olw’obujama n’emmese ennyingi eziri mu kifo kino.
Akulira ebyobulamu mu Disitulikiti ya Kampala, John Lule yagambye nti baalagira dda abakolera mu kifo kino okukivaamu bapangise ku bizimbe ebirala naye ne bagaana.
“Tebalina kaabuyonjo mwe bagenda, bamala gayiwa amazzi amajama buli wamu, ekiyumba kino kikadde era kyamerako emiti, tekikyasaanira kukoleramu bantu wadde okubeera mu kibuga,” Lule bwe yagambye.
Wabula abakyala abakoleramu baalaajanye nti bo bannamwandu abatalina buyambi na ssente zimala kupangisa mu bizimbe bipya.
“Tusaba mutwongere obudde tukole nga bwe tulongoosa ekifo kino tusobole okukola ssente tugende mu bizimbe ebirala,” Rehema Namubiru bwe yagambye.
Ekizimbe kino kyamerako omuddo waggulu, kisigaddeko abasuubuzi b’amaduuka batono ate waggulu amabaati agasinga gaayonooneka.
Ate n’ekizimbe ekisangibwa ku poloti 13 ku luguudo lw’e Ntebe ekitunudde mu kizimbe kya Mutaasa ekipya nakyo bakiggadde.
“Mukome leero okukola. Embeera y’obulamu ku kizimbe kino mbi. Temulina kaabuyonjo, ekizimbe kikadde nnyo ate kiyitiridde obujama,” Mohammed Kirumira bwe yagambye.
Abakyala abafumbi b’emmere bamwegayiridde nti asooke abawe obudde bayonje ekifo kyabwe bategeeze ne nnannyini kyo n’agaana. Oluvannyuma yabawadde olunaku lumu okutunda emmere gye baabadde bafumbye.
Akulira aba wooteeri mu kifo kino Fatuma Kaggwa yeegayiridde abasawo nti babawe obudde ba longoose embeera.
Yakkirizza nti kituufu ekizimbe kikadde nnyo n’embeera y’obulamu mbi naye bagenda kugirongoosa.
“Twamwegayirira n’atupangisa ku kizimbe kino wadde kaabuyonjo zaayonooneka naye byonna tugenda kubitereeza mutuwe obudde,’ Fatuma Kaggwa bwe yagambye.
Kino abasawo baakigaanye ne bategeeza nti babawadde obudde obumala okutereeza ekizimbe kino naye tekikolebwa kati basazeewo bakiggale kubanga kisukkiridde n’obukadde.